open-index/open-wikipedia-markdown huggingface dataset:
Ɛyabɩyɛ

Ɛyabɩyɛ kɛna tɔɔnaɣ ŋga pɔtɔkɩ-kɛ nɛ lɛŋ yɔ. Ɛyabɩyɛ tɩʊ lʊlʊʊ yɔ, ayaba wɛʊ com com nɛ paya se nindaka. Nandasɩ sakɩyɛ wɛʊna tiku yɔɔ. Tikʊ kʊɖʊmʊ yɔɔ papɩzʊ panaɛzɩ ayaba 60 pɩtalɩ ɛzɩ 120 yɔ. Ɛyabɩyɛ wɛ mʊtʊ lubilubi nɛ pɩ-taa piye fɛyɩ. Ɛyabɩyɛ tiku cikpelu kɛ pɔsɔʊ nɛ kɩkɔɔ kɩtʊlɩ nɛ kʊlʊlɩ ayaba. Ayaba kalɩʊ lɛ, awɛʊ huyiŋ nɩɩyɛ taa nɛ ɩ-nɔsɩ pamna tɛtʊ. Huyiŋ ɩnʊ ɩ-taa kɛ ayaba wɛɛ. Ɩpʊʊ nɛ ɩtɔlʊʊ kʊɖʊm kʊɖʊm. Nandaka kʊɖʊmaɣ yɔɔ nɛ pɩnzɩ sakɩyɛ. 

Ayaba taa pee fɛyɩ yee pɩtɛkɛ wena awɛ lakʊ taa yem kɔyɔ. Ɛyabɩyɛ yɔɔ wɛ lozolozo nɛ atatɩɩpɩta kɔyɔ a-tomnasi wɛna tɩŋ hatʊ sɛmɩŋ nɛ akɔŋ asɛɛ se apʊwa lɛ, awɛʊ ɛzɩ sʊtʊ lɩm yɔ. Pɩtɛkɛ atɩŋga ɛlɛ nabayɩ wɛɣna tɩŋ hatʊ tomnaɣ yaa asɛʊ caʊʊ. Ɛyabɩyɛ pʊʊ lɛ, ɖɩhʊʊ lʊkʊlʊkʊ. Ɛyabɩyɛ sɩŋna nɛ ɛyʊ tɔɔ tɔɔnasɩ nzɩ yɔ, sɩyɔlʊ camɩyɛ. Pʊyɔɔ kɛ pɩwɛɛ se ɛyʊʊ ɛtɔɔ tɔɔna ŋga ɛtɛ lɛ, ɛtɔɔ ɛyabɩyɛ yaa tɩʊ piye naɖɩyɛ. Nabayɩ tɛ tɔɔnasɩ taa kpem lɛ ɛyabɩyɛ pɩwɛ ɛzɩ pɔtɔɔtɔɔ yɔ, ɛzɩ Uganda yɔ. Ɛjaɖɛ nɖɩ ɖɩhayʊ ayaba pɩlɩŋ ɛzɩ nɩɩnɩwa yɔ. 

Ayaba wena awɛ lakɩŋ taa yem yɔ, naayɛ wɛ ɖɔɖɔ ɖɩsɩ nɛ awɛ Azii nɛ wɩsɩ ɖɩlɩyɛ nɛ hadɛ kiŋ nɛ Ɛndɩ tɛtʊ ndʊ payaɣ-tʊ se Papuwazi-Nuvɛlɩ-Kiine. Ayaba wena awɛ peeɖe yɔ, atakɩlɩ mʊtʊ ɛlɛ a-taa pee wɛɛ. Nabayɛ yɔɔdʊ yɔɔdasɩ nasɩ se pɩwɛ ɛzɩ papaazʊ ayaba hayʊ yɔ pɩpɩzʊ pɩtalɩ pɩnzɩ 10 000 kɛ Nuvɛlɩ Kiine taa nɛ pɩwaɖi pɩtalɩ Azii wɩsɩ ɖɩlɩyɛ nɛ hadɛ kiŋ.

Papaazɩ ayaba haɖaʊ Kɛ Afrika nɛ wɩsɩ ɖɩlɩyɛ taa, Siini, Melanezi nɛ Pasifiki nɛ kɩ-hadɛ kiŋ kɛ alɩwaatʊ ndʊ palʊla Yesu yɔ. Pɩlaba ɛzɩ pɩnzɩ 500 lɛ papaazɩ a-haɖaʊ kɛ Madagasɩkarɩ. Arabɩwaa ñowoŋna a-haɖaʊ kɛ Mediteranee hɔɔlʊ taa (Afrika nɛ hayʊ kiŋ nɛ Ɛsɩpañɩ) pɩnzɩ 650 taa. Mbʊ mbʊ pɩwɛ pʊcɔʊ nɛ ɖeɖe nɛ sɔnɔ ayaba wɛɛ paa hɔɔlʊ ŋgʊ lɛ kɩ-taa.  Ayaba naayɛ wɛɛ lɛ paatɔkɩ-yɛ nɛ lɛŋ, patizʊ yaa poɖɔŋgʊ-yɛ pʊcɔ nɛ pɔtɔɔ.
Koñakɩ

Koñakɩ kɛna feveku sʊlʊm sɔsɔm mɛsɛcɛba nabʊyʊ. Payaʊ se koñakɩ yɔ, pɩlɩna Fransɩ ɛjaɖɛ taa tɛtʊ ndʊ payaɣ-tʊ se Koñakɩ yɔ tɩ-yɔɔ. Mbʊ pʊyɔɔ yɔ tɛtʊ ndʊ tɩ-taa kɛ pacala feveku sʊlʊm sɔsɔm pʊnɛ saʊ. Pɩɩkɛna alɩwaatʊ ndʊ tɩ-taa pañɩnaɣ se palɩzɩ feveku sʊlʊm sɔsɔm nabʊyʊ nɛ pɛlɛɣzɩna yaa pɔsɔzɩ pɔm sʊlʊm, tʊŋ nɩm sʊlʊm, geneva yaa jiini nɛ wisikii yɔ kɛ papaɣza koñakɩ feveku sʊlʊm sɔsɔm pʊnɛ kɛ saʊ. Pɔyɔɔdʊʊ se koñakɩ feveku sʊlʊm sɔsɔm pʊnɛ pɩfɩyɩna kʊdɔŋ nakʊyʊ ɛlɛ ɛyʊ ɛñɔ-kʊ tanaŋ tɛ pʊcɔ nɛ ɛtɔɔtɔɔta nabʊyʊ kɔyɔ, paa ɛwɛna ɖalaa kɛ ɛ-taa kɔyɔ, pasɩkɩ.

Patasʊ yaʊ koñakʊ sʊlʊm sɔsɔm pʊnɛ yɔ se feveku sʊlʊm sɔsɔm pɩlɩɩna ɛzɩma pɩwɛ ɖoŋ yɔ pʊyɔɔ. Pacala koñakɩ sʊlʊm pʊnɛ saʊ kɛ pɩnaɣ 1909 kɛ Fransɩ ɛjaɖɛ taa kɛ tɛtʊ ndʊ payaɣ-tʊ se Koñakɩ yɔ tɩ-taa.  Ɛlɛ agoza fenaɣ kacalaɣ evemiye wiye pɩnaɣ 1909 kɛ paɖʊ paɣtʊ nɛ pecɛlɛ hɩɖɛ nɖɩ pɩlɩɩna tɛtʊ ndʊ tɩ-yɔɔ pahayʊ tɩŋ weyi palakɩna sʊlʊm sɔsɔm pʊnɛ yɔ. Pɩɩlɩna tɛtʊ ndʊ tɩ-wɛtʊ yɔɔ kɛ tɛtʊ matʊ tʊʊzʊʊ yɔɔ tɩlɩyʊ weyi payaɣ-ɩ se Henri Coquand yɔ ɛlɛ pɩɩkɛ pɩnaɣ 1860. 

Kpaɣ ɖooo pɩnzɩ 1938 taa kɛ koñakɩ saya paza ɖɔʊ nɛ sʊlʊm sɔsɔm pʊnɛ pɩkpakʊ hɩla ndɩ ndɩ. Kacalaɣ taa lɛ sampañɩ sɔsɔʊ. Kɩkɛna kacalaɣ koñakɩ ŋgʊ kɩwɛ konakɩna mba payaɣ-wɛ se sampañɩ nɛ pɩwɛna feveku kɩmaɣnaʊ yɔ. Nabʊlɛ taa lɛ, sampañɩ cikpelu. Sampañɩ kʊnɛ kʊkʊ wɛ sampanɩna mba payaɣ-wɛ se sʊlʊm ɖoŋ ñɩmbʊ mbʊ payaɣ-pʊ se mɛɛsɛcɛba yɔ nɛ pɩwɛna feveku sɔsɔm yɔ. Lona wena a-taa pasaɣ koñakɩ sʊlʊm sɔsɔm pʊnɛ yɔ awɛ ndɩ ndɩ nɛ pɩlɩna ɛzɩma pasaɣ sʊlʊm mbʊ nɛ feveku ŋgʊ kɩwɛʊ pɩ-taa yɔ puyɔɔ. Ɛlɛ paɣtʊ wɛɛ pʊcɔ palɩzʊ lona ana yaa payaɣ hɩla ana.
Kɔŋkɔmbrɩ

**Kɔŋkɔmbrɩ** kɛna ɖozi hatʊ tɩʊ nɛ kɩwɛ ñɩtʊ tɩyɛ piyele kʊlɔkɩ ta-taa ɖɔɖɔ. Kʊlʊlʊ lɛ pee wɛ ɛzɩ kamɩyɛ yaa somboɖe yɔ ɛlɛ pɩtatalɩ mbʊ kiu nɛ paɣlɩka. Haɖaʊ nʊmɔʊ taa lɛ, kɔŋkɔmbrɩ kɛna tɩʊ ŋgʊ pahayʊ-kʊ kɩ-hatʊ yaa ki-pee yɔɔ yɔ. Tɩʊ kʊnɛ, ɖooo kiɖe tɛɛ lɛ kɩñɔwaɣ yem lakʊ taa, Himalaya pʊʊ liu tɛɛ kpɛɛ kɛ kɩñɔwaɣ pʊcɔ nɛ Ɛndɩ taa pacalɩ-kʊ hayʊ. Papaɣzʊ kɔŋkɔmbrɩ kɛ hayʊ kɛ Ɛndɩ ɛjaɖɛ taa yɔ, pɩtalʊ ɛzɩ pɩnzɩ 3000 yɔ. 

Azii nɛ wɩsɩ ɖɩɖʊyɛ taa nɛ pʊʊ ŋgʊ payaɣ-kʊ se Himalaya yɔ ki-liŋ tɛɛ kpɛɛ kɛ papaɣzɩ kɔŋkɔmbrɩ hayʊ pɩtala ɛzɩ pɩnzɩ 3000 yɔ. Takayaɣ kiɖeɖeɣa taa Hebreya mba yɔɔdɩ kɔŋkɔmbrɩ tɔm kɛ tɔm nabutozo taa. Ɖooo caanaɣ taa Krɛkɩ nɛ Roma mba kaasɔɔla ɖɔɖɔ se pɔtɔɔnasɩ taa kɔŋkɔmbrɩ ɛwɛɛ nɛ Pline l’Ancien yɔɔdʊ se awiya mba payawaɣ wɛ se Auguste nɛ Tibère yɔ, paasɔɔla kɔŋkɔmbrɩ tɔm se nabʊyʊ yɔ. Alɩwaatʊ ndʊ tɩ-taa kɔŋkɔmbrɩ taakɩlɩ paɣlʊ ɛzɩ sɔ nɔ yɔ nɛ pɔtɔkaɣ-kʊ nɛ tʊŋ nʊm, pʊtɔbʊʊ se kɔŋkɔmbrɩ ŋgʊ kɩɩwɛ ñaŋ.

Kɔŋkɔmbrɩ tɩʊ ɖaalaa nɛ kɩwɛ mɩlɩ mɩlɩ ɛzɩ ñɩtʊ yem yɔ ɛlɛ tiku kʊɖʊmʊ yɔɔ pilinzɩ lɩʊ yʊʊʊ nɛ hatʊ ñɛwɛ ɛzɩ pɛsɛtɩ tɩ-nɔsɩ yɔɔ yɔ. Pilinzi nɛ sɩ-hatʊ yɔɔ wɛ koonim nɛ pɩwɛɛ ñakayʊʊʊ. Tɩʊ kʊnɛ ki-pee ɖaɣla lɔɔɔ lɔɔɔ nɛ a-ɖaalakɩŋ taa pɩzʊ pɩtalɩ ɛzɩ santimɛtana 30 yɔ nɛ yee pamaɣza cɛŋga ŋga pafakɩ hɛkʊ taa kɔ yɔ, kaka ñatalʊ ɛzɩ santimɛtana 5 yɔ. Kɔŋkɔmbrɩ ɛtabɩda kɔyɔ, kɩ-sɛmɩŋ wɛ ɛzɩ tɩŋ hatʊ yɔ. Kɩwɩzʊ pʊʊ lɛ kɩsɛʊ ɛzɩ sʊtʊ lɩm yɔ nɛ kɩpʊʊ camɩyɛ nɛ kɩtɛ lɛ, kɩhʊlʊmʊ caʊʊ.

Kɔŋkɔmbrɩnaa wɛna pɩlɩŋ sakɩyɛ, pʊyɔɔ yɔɔ ɖɔɖɔ lɛ, kɩ-sɛmɩŋ wɛ ndɩ ndɩ pɩlɩɩna pɩlɩʊ ŋgʊ lɛ kɩ-taa pee. Erɔpʊ taa lɛ, pɩlɩŋ 870 kɛ pakala ɛlɛ Fransɩ ɛjaɖɛ taa lɛ, pɩlɩŋ 45 kɛ pahayʊ. Keteŋa kpeekpe taa ajɛya wena akɩlʊ hayʊ kɛ kɔnkɔmbrɩ yɔ ana yɔ : Rusii, Ɛsɩpañɩ nɛ Poloñɩ.
Hɔɔ mʊʊ kaɖɩnaʊ

Hɔɔ mʊʊ kaɖɩnaʊ kɛna leɛtʊ ndʊ pakpakʊna nɛ pakaɖɩna se paa halʊ nɛ abalʊ pacaɣa yaa pasʊwa kɔyɔ, hɔɔ ɛtaakɔ yɔ. Keteŋa kpeekpe ŋgbɛyɛ nɖɩ ɖɩcɔŋna tɔnʊʊ taa alafɩya yɔɔ nɛ payaɣ-ɖɩ se OMS yɔ, ɖɩyɔɔdʊ se hɔɔ mʊʊ kaɖʊʊ kɛna wonu ŋgʊ pakpakʊ se palabɩna, ɖaɣnʊʊ, ɖɔnɛ naɖɩyɛ yaa wɛtʊ ndʊ ɛyʊ ɛwɛɛ tɩ-taa nɛ hɔsɩ ɩtaakɩlɩ halaa kpaʊ yaa hɔsɩ nzɩ sɩtaatɩɩ kpaʊ nɔɔyʊ yɔ. Lakasɩ wɛ ndɩ ndɩ se pala nɛ hɔɔ mʊʊ kaɖɩnaʊ taa nɛ sɩwɛ ndɩ ndɩ kɛ hɔɔlɩŋ ndɩ ndɩ taa yaa nasɩyɛ wɛɛ lɛ sɩkɛ kʊɖʊma paale. Lakasɩ nzɩ sɩfɛyɩna ɖoŋ kʊɖʊmɩŋ ɖɔɖɔ. 

Lakasɩ nzɩ sɩ-taa kɔyɔ kɔzʊʊ huyuu. Wonu kʊnɛ pɩtɛkɛ hɔsɩ mʊʊ ɖeke pɩkaɖɩɣna ɛlɛ kʊdɔmɩŋ ndɩ ndɩ weyi ɩwɛɛ pɩlɩɩna kʊzʊʊ hɔɔlʊʊ taa yɔ.Tɔm tɛɛ lɛ, hɔɔ mʊʊ kaɖɩnaʊ sɩŋna se pataakɩlʊ lʊlʊʊ piya tɩnɩʊ ŋma yɔɔ tɩnɩʊ ŋma yɔɔ hɔŋ taa yaa samaɣ kpeekpe ɛsɩnda. Mba hɔɔ mʊʊ kaɖɩnaʊ kɩla taanaʊ yɔ mba lɛ halaa. Pɛwɛna lakasɩ ndɩ ndɩ nzi s ɩɖaŋgʊ pɔyɔɔ se pataamʊ hɔ sɩ yɔ sakɩyɛ. Kacalaɣ taa lɛ, halaa kʊzʊʊ huyiŋ, kɔɔ pee wɛɛ papɩzʊ peli yaa papɩzʊ paɖʊ-wɛ kaalʊlʊtʊ kokooye. 

Abala tɛ hɔɔ ɖʊʊ kaɖɩnaʊ wɛɛ ɖɔɖɔ ɛlɛ pɩtakɩlɩ tɔyʊʊ nɛ ɛyaa takɩlɩ-wɛ sɩm ɖɔɖɔ. Pɩtaa kɛlɛ abala kʊzʊʊ huyiŋ yaa mbʊ pukʊ sɛzʊʊ tomnasi seɣtuu yɔ. Pɩtɛkɛ ɖeɖe yaa sɔnɔ kɛ papaɣza hɔɔ mʊʊ kaɖɩnaʊ tʊmɩyɛ labʊ. Papaɣzɩ-ɖɩ ɖooo caanaʊ taa. Hɔɔ mʊʊ kaɖɩnaʊ mbʊ pɩkɛna lɔŋ nɛ lɛɣtʊ ndʊ pawɩlʊ halaa nɛ abala se pɔɖɔ tɩ-yɔɔ nɛ pataamʊ hɔsɩ yem yem yaa pataaɖʊʊ hɔsɩ kɛ yem yɔ. Fransɩ ɛjaɖɛ taa paɣtʊ ndʊ palɩzaa se palʊbɩna hɔsɩ mʊʊ yɔ, pɩwɛ ɖɔɖɔ halaa waɖɛ kandayʊ taa ɖɔɖɔ. 
  
Katolika ŋgbɛyɛ tetisi tɔm tʊnɛ kɛ camɩyɛ. Pʊyɔɔ kɛ Papa Pie XII yɔɔda pɩnaɣ 1951 se pɩlɩ ɖeu se ɛyʊ ɛkaɖɩ ɛ-tɩ yɔɔ nɛ ɛtaatɔlɩ acɛya taa kɛ se ɛkpaɣ kɔɔ pee se hɔɔ ɛtaakpa-ɩ. Saŋayɩŋ fenaɣ kɩyakʊ 19 pɩnaɣ 1967, paɣtʊ lɩzʊya kaalɩza paɣtʊ natʊyʊ nɛ payaa-tʊ se Neuwirth nɛ paɣtʊ ndʊ tɩhawaɦ waɖɛ kɛ kɛ hala se pala mbʊ papɩzʊ se pala nɛ palʊbɩna hɔɔ mʊʊ yɔ. Lakasɩ nzɩ sɩ-taa kɔyɔ kɔɔpee kiliba.
Kela fɔɔfɔɔ

Kela fɔɔfɔɔ yaa kela mʊtʊ kɛna kɛna mʊtʊ yaa fɔɔfɔɔ ŋgʊ paɖʊʊ-kʊ soloŋga yaa kidiitinau yɔɔ nɛ pahɩzʊna kele yɔɔ asʊʊma yɔ. Ɛlɛ nabuyʊ taa lɛ papɩzʊ pañalɩna kela yɔɔ nɛ kɩhɩzɩnaʊ paa kela fɔɔfɔɔ ŋgʊ kɩfɛyɩ kɔyɔ. Ɛlɛ kela mʊtʊ ndʊ tɩwɛna wazaɣ sɔsɔɣa kela ñɔɔzʊ nɛ a-tɛ alafɩya nɔmɔʊ taa. Alɩwaatʊ ndʊ pataɣ kela fɔɔfɔɔ kʊnɛ kɛ kela kɩhɩzɩnaʊ yɔɔ lɛ, pɩzaŋ nɛ asʊma wena ama kela yɔɔ kpaŋgbanaaa yɔ alɩ cɩɖɩ cɩdɩ nɛ pɩkazɩ kela ɖekɛ layɩ layɩ. Kela fɔɔfɔɔ ŋgʊ kɩɖɔɔnʊʊ ɛyʊ nɔɔ taa sɔŋ nɛ mʊtʊ ndʊ tɩ-taa nɛ ɖɔɖɔ kɔɔ wena akʊʊ kɛla kʊdɔmɩŋ sakɩyɛ yɔ. Kɩñɔɔzʊʊ ɖɔɖɔ kɩnandʊ. Kɔɔ wena awɛ kela fɔɔfɔɔnaa mba pa-taa nɛ pʊkʊʊ kela nɛ a-kɩnandʊ tɛ kʊdɔmɩŋ yɔ a-taa kɔyɔ : fʊlʊyɔɖɩ nɛ piikaɖibonati tɛ sudi. Fʊlʊyɔɖɩ ɖaɣnʊ haʊ kela kɛ hʊlʊmɩŋ nɛ pikaɖboniti tɛ sudi ñañalʊna camɩyɛ cɩɖɩ cɩɖɩ kela. Kela mʊtʊ tʊnɛ tɩwazaɣ lɩʊna ɛzɩma petiki-kʊ kela yɔɔ yɔ, pɩɩliʊna kɩmaɣmaɣ kʊcɔlɔ. 

Ɖooo lɔndaa lɛ, pataayaɣ se kela mʊtʊ ɛlɛ payawaɣ se kela mʊlʊm yaa kela kɔyɛ. Kela mʊlʊm mbʊ pakpakaɣ-pʊ nɛ pataɣ kela nɛ a-kɩnadʊ yɔɔ yem se pʊhʊlʊmɩ. Mʊlʊm mbʊ pakpakpaɣ ɛzɩ siɖikasi kʊlumɩsɩ yɔ yaa kaaŋ weyi ɩhʊlʊma layɩ layɩ yɔ yaa ɖɔɖo tɛtɛ kpɩna naayɛ mɔɔ nɛ pañaɣzʊ mɩŋ nɛ panaŋgʊ mʊnʊnʊ nɛ posu nabʊyʊ taa nɛ alɩwaatʊ ndʊ ɛyʊ sɔɔlʊ se ɛhʊlʊsʊʊ e-kela lɛ, elii e-niye kɛ ŋvɩŋ sʊlʊm taa nɛ etisi mʊlʊm mbʊ pɩ-taa nɛ etiɣti ekela yɔɔ. Payaɣʊ se kela mʊtʊ yɔ pɩlɩna ɖenɖe kela yɔɔ ɖeke pɩsɩɣna nɛ pɔtrɔ-tʊ awayɩ paaliki yɔ.

Kacalaɣ taa kela mʊtʊ ndʊ pɛlɛɣ tɩ-yɔɔ lɩʊ yɔ, pɩɩkɛ ɖooo pɩnzɩ IV taa pʊcɔ palʊlʊʊ Yesu, nɛ pɩɩkɛ Egipiti taa. Pakpakaɣ ɖom, puwavɩɖɩ ne ɛ mantɩ nɛ irisi hɛtʊ nɛ panaŋgʊ lɔɔbɩɩ nɛ posuu nabʊyʊ taa nɛ petikina pe-kela yɔɔ. Pafakaɣ ɖɔɖɔ tɩŋ nɩɩyɛ lɩɩɩ lɩɩɩ nɛ pɔtɔkɩ nɛ petiki pe-kela yɔɔ ezɩ ɖeɖe nɛ sɔnɔ pʊwɛʊ Afrika ajɛya naayɛ taa ɖɔɖɔ yɔ. Pɩnzɩ mɩnɩŋ XVII taa kɛ mbʊ yɔ, pakpakaɣ ɛyʊ hɩm yaa tɛtɛ kpɩna hɩm pasɩʊ-pʊ pɩñɩŋgʊ nɛ petiki kela yɔɔ nɛ soloŋga. Hɩm mbʊ pʊkʊʊ kela tɛɛ tɔɔya nɛ pʊhʊlʊsʊ kela camɩyɛ ɖɔɖɔ. Deɖe nɛ sɔnɔ pɩtatasɩ kɛʊ kɛ mbʊ. Kela mʊtʊ yaa fɔɔfɔɔ lɩwa.
Pɩɣa

Pɩɣa kɛ ɛyʊ weyi ɛtaatɩɩpaɣlɩta se ɛla nabʊyʊ kɛ eɖeke yɔ. Pʊtɔbʊʊ se pɩkɛna kɩcɛyʊʊ se pɔcɔna pɩɣa yɔɔ camɩyɛ nɛ kapɩzɩ kala ɛyʊ. Pɩtɛkɛ cɛjɛnaa ɖekɛ cɔŋnana pɩɣa yɔɔ. Cɛjɛnaa yeke ɛɛpɩzʊ pawɩlɩ pɩɣa ɛjaɖɛ yɔɔ lɔŋ nɛ pɛmɩɩ. Samɣ ŋga kɛwɛ pɩɣa cɔlɔ yɔ kaɖʊ nesi pɩɣa lɔŋ sɩɩzʊ hɔɔlʊ taa. Ketɛŋga kpeekpe yɔɔŋgbɛyɛ nɖɩ ɖɩcɔŋna pɩɣa alafɩya yɔɔ yɔ, kalɩzʊ pɩɣa tɔbʊʊ se pɩɣa kɛna ɛyʊ weyi palʊla-ɩ cɩɩɩ nɛ pɩkɔɔ pɩsɩɩna pɩnzɩ hiuvnɛ litoozo yɔ. 

Ɛlɛ pɩtɛkɛ kpɛlɛkɩtʊ pɩlɩŋ tɩŋga taa kɛ pɔyɔɔdʊ pɩɣa tɔm kɛ mbʊ yaa kɩmaŋ. Nabʊyʊ taa lɛ pitu paazʊ lʊlʊʊ evemiye wiye pɩkɔɔ pɩsɩɩna kapaaza yɔɔdʊ pɩtalɩ se kɛkɛ pɩɣa eveleɣa. Yaa ɖɔɖɔ pɩpaazʊna pɩcatʊ pɩsɩɩna se ɛtala ɛ-waɖɛ tʊmɩyɛ labʊ. Pɩnzɩ nzɩ sɩsɩ ñɛwɛ ndɩ ndɩ paa ɛjaɖɛ nɖɩ lɛ ɖɩ-taa. Mbʊ mbʊ pɩɣa lakɩ yɔ pɩlɩɣna ka-ñɩma nɛ mba pɛwɛ kɔcɔlɔ nɛ pata yɔ nɛ pazɩ pazɩ lɛ kapaɣlɩna lɔŋ ɩnʊ. Pɩocatʊ kɛna alɩwaatʊ ndʊ pɛkpɛlɛkʊ pɩɣa lɔŋ yɔ. 

Pʊyɔɔ lɛ pɩkɛna kɩjɛyʊ se pataala pɩɣa tɛ lɔnsɩnɖɛ nɛ ŋjɛgbɛlɩ yaa aleɣya. Ɖeɖe nɛ sɔnɔ pɩkɛna kɩjɛyʊ se paa weyi lɛ ewona ɛ-pɩɣa sukuli ɛlɛ ppɩtɛkɛ pɩtɩŋga pɛkpɛndʊ kpɛm nɛ pawɩlɩ pɩya. Pɩya tɛ sukuli wɛna kɩ-ndɩ nɛ sɔsaa ñɩŋgʊ. Sukuli ñɛkɛna ɖɔnɛ nɖɩ ɛyʊ tɩŋʊna nɛ ɛsɔzʊ yaa ɛhaɣ lɔŋ, lɛɛtʊ yaa tɩlɩtʊ, ɛsɩnda wobʊ, waɖɛ yaa ɖoŋ se pɔñɔɔzɩna pɩɣa nɛ kaakɔɔ kapaɣlɩ nɛ kala ɛyʊ yɔ. Ajɛya naayɛ taa, pɩkɩlɩna Afrika ajɛya nɛ Azii ñɩna taa, paawokina piya sakɩyɛ kɛ sukuli yaa ɛzɩ powokina-wɛ lɛ, palabɩ-kʊ ñɩɩɩ yem nɛ peyele. 

Keteŋa kpeekpe ŋgbɛyɛ nɖɩ ɖɩcɔŋna piya nɛ sɩ-ɛsɩnda wobu nɛpayaɣ-ɖɩ se UNICEF yɔ, ɖɩtɔŋ se pɩnaɣ 2011 taa pɩya nzi potowona sukuli yɔ sɩkpɛnda ɛkpɔŋ 57 piyele Afrika taa lɛ pɩyaɛzɩ nɛɛlɛ kɛ mɔinɩʊ yɔɔ tatɩɩɖʊʊ naŋgbaŋgaɣ kɛ sukuli taa yaa palɩwa pataatɩɩtɛm kɔɔnaɣ sukuli. ONU ñanaa se keteŋa kpeekpe yɔɔ lɛ, yoŋ lakɩ nɛ piya nzi sɩɩtasʊ wobu sukuli yɔ sɩkpɛnda ɛkpɔŋ 28. Mbʊ pʊyɔɔ yɔ sɔɔndʊ wɛ paanɩ nɛ piya mɩlɩm sɩ-kʊzʊ kɛ sukulinaa taa. Pɩtasɩ ɖɔɖɔ lɛ kʊñɔndʊtʊ, piya tʊma ɖoŋ ñɩna ɖʊʊ yaa samaɣ maɣmaɣ ɖɔnɛ piya cɔlɔ ɛɛhaɣ-wɛ nɔmɔʊ se siwolo sukuli.
Halʊ

Halʊ kɛ ɛyʊ. Ɛyʊ kɛna kpɩnɛ nɖɩ nɖɩ ɖɩ-ñʊʊ taa lɔŋ yɔ, ɖɩyɔɔdʊ, ɖɩwɛna naŋgbanzɩ nɛ nesi nɛ ɖɩlakɩ tʊma ndɩ ndɩ yɔ. Halʊ kɛna ɛyʊ weyi ɛwɛna kodiye yaa halɩtʊ kɛ ɛ-tɛɛ yɔ. Payaɣ yem se halʊ paayaɣ-ɖɩ paa ɛyʊ weyi ɛwɛna halɩtʊ yɔ. Palʊlʊ pɩɣa ñɩɩɩ lɛ, payaɣ-kɛ se pɩɣa yaa pɩɣa peleɣa nɛ alɩwaatʊ ndʊ ɛɖɩɣna pɩʊ yɔ, ɛkɛ pɛlɔɣ. Pɛlɛtʊ tɛŋ lɛ, ɛsʊʊ halɩtʊ taa kɛlɛ. Ɛlɛ payaʊ se halʊ yɔ nabʊyʊ taa lɛ, payaɣ yem paacɔŋna se pɩɣa yaa sɔsɔ.

Abalʊ nɛ halʊ pasʊʊ yaa pacakɩ lɛ, yee abalʊ tɛ sɛzʊʊ tɔmnaɣ ŋga kɛwɛ X yɔ ŋga ɛkatɩna halʊ ñɩŋga ŋga kaka wɛ X yɔ ɖɔɖɔ kɔyɔ, pɩlakɩ sɛzʊʊ tomnasi XX, peeɖe kɛ mbʊyɔ, halʊpɩɣa palʊlʊ ɛlɛ yee pɩkɛ abalʊ tɛɛ sɛzʊʊ tɔmnaɣ ŋga kɛwɛ Y yɔ ŋga ɛkatɩna halɩñɩŋga ŋga kɛwɛ X yɔ kɔyɔ, abalʊ pɩɣa palʊlʊ pɩtɛ alɩwaatʊ. Pɩwɩlʊ se halʊ pɩɣa yaa abalʊ pɩɣa palʊlʊ yɔ, fenasɩ naalɛ tɛŋ pʊcɔ nɛ pɩwɩlɩ se halʊ pɩɣa yaa abalʊ pɩɣa pakaɣ lʊlʊʊ. ALɩwaatʊ ndʊ sɛzʊʊ tomnaɣ lɛɛka katʊ lɛɛka yɔ, pɩkpaɣna mbʊ yɔ, hɔɔ sʊa nɛ kɑlakɩ fenasi nakʊ ɛlɛ kapɩɣa nɛ halʊ pɩzʊ ɛlʊlɩ. Hɔsɩ nasɩyɛ ɖɛwʊ fenasi nakʊ yɔɔ ɛlɛ sɩtakɩlɩ ɖɔʊ. 

Pɛlɔ paazʊ lɛɛzʊ sɛ ɛsʊʊ halaa taa lɛ, lɛɛzɩtʊ takɩlɩ ɖɔʊ ɛlɛ tɩnaɣ keleee. Ka-tɩnaɣ halʊ camɩyɛ, kapaazɩ lɩʊ hɩla piyele ka-halɩtʊ yaa ko-kodiye yɔɔ nɛ ka-hamɩŋ tɛɛ. Halʊ wezu ɖaala pɩkɩlɩ abalʊ ɛlɛ ɛ -tɛ alafɩya nɛ abalʊ ñɩŋgʊ pɛwɛ kɩmaŋ. Halʊ ɖɩcaɣyɛ yaa e-wezu caɣʊ taa yaa samaɣ taa lɛɣza sakɩyɛ ɖeɖe nɛ sɔnɔ. Ɖooo lɛ, halʊ wazaɣ kɛlɛ se pɛcɛlɛ-ɩ ɛ-halʊ, ɛlabɩ-ɩ tɔɔnaɣ nɛ ɛ-lʊlɩ-ɩ piya. Ɖooo lɛ pataawokina halɩ pɩɣa sukuli mbʊ pʊyɔɔ yɔ size ɛwɛɛ se ɛkaɣ walʊ pʊtɔpɔzɩ se pɛwɛɛkɩ liidiya se paɖʊ-kɛ sukuli. Sɔnzɩ nasɩyɛ taa lɛ, pɩtatɩɩhaʊ waɖɛ kɛ halʊ se ɛlɩɩna awayɩ nɛ yee pɩkɩla se ɩlɩɩ kɔyɔ, ehuzu ɛ-yɔɔ wondu walawala. 

Halʊ kodiye wɛna hɔɔlɩŋ ndɩ ndɩ nɛ paa hɔɔlʊ ŋgʊ lɛ kɩnɛkɩ-wazaɣ. Cɔŋjɔŋ yaa cibiye, halɩtʊ pɔʊ, piya nɔmɔʊ, ŋgonɖe nɛ yalaɣ fuwa. Halʊ kodiye hɔɔlɩŋ ɩnʊ ɩtʊmɩyɛ kɛlɛ se ɩwona abalʊ sɛzʊʊ tomnaɣ kpaɣ halɩtʊ pɔʊ taa nɛ pɩtalɩ ɖenɖe ŋgonɖe wɛɛ yɔ.  Mbʊ mbʊ pɩkɔɔ pɩtalɩ ɖenɖe pɩɣa nɖʊʊ cakɩ se ɛɛkɔ ɛpaɣlɩ, nɛ palʊlɩ-ɩ yɔ.
Nɖuu

Nɖuu kɛna ɛyʊ weyi ɛwɛ halʊ hɔɔ tʊ lotu taa yɔ pɩkpaɣnaʊ ɖooo abalʊ sɛzʊʊ tomnaɣ katʊ halʊ ñɩŋga nɛ pɛkpɛndɩ kʊɖʊm yɔ nɛ pɩkɔɔ pɩtalɩ se ɛpʊwa nɛ palʊlɩ-ɩ yɔ. Ɛyʊ yaa tɛtɛ kpɩna ajɔɔla kpɛlɛkɩya naʊ taa lɛ, hɔɔ siŋŋŋ paazʊ fenasi litoozo hɔɔ wayɩ, pʊbʊ lɛ, paa ɩjɔɔɖɛ nɖɩ lɛ ɖɩpaɣzɩ caɣʊ ɖiɖeɖe. Aliwaatʊ ndʊ ʈu-tɔm pakaɣ yɔɔdʊʊ yɔ, pɩkpakʊɣna kacalaɣ evemiye ŋdɩ hɔɔ sʊʊwa yɔ pɩɩsɩɩna lʊlʊʊ wiye. Fransɩ ɛjaɖɛ taa lʊlʊsʊʊ kpɛlɛkɩya kalʊ hɔsɩ yɔ, paakalʊ fenasi ɛlɛ kɔzɔɖɔnaa kɛ pakalʊ. Fenasi litoozo wayɩ lɛ, pɩwɛ kaɖɛ se pɩma halʊ tɩnaɣ yɔɔ. 

Alɩwaatʊ ndʊ nɖuu wɛna ñʊʊ, nesi, naŋgbanzɩ, fɩtɩyɩm nɛ hɔɔlɩŋ ndɩ ndɩ lɩʊ nɛ pɛwɛʊ nɛ pɩpaɣlʊ. Hɔɔ ñɩtʊ nɛ kasʊʊ lɛ, pɩtɛ alɩwaatʊ ndʊi tɩ-taa, kiliuzonuu ɖaalakɩŋ taa wɛ ɛzɩ milimɛtanaa 30 yɔ, nɛ kɩ-calɩm fuwa paɣzʊ mabʊ. ALɩwaatʊ ndʊ, kiliuzonuu ŋgʊ, kɩpɩzʊ kʊcɔzɩ kɩ-ñʊʊ nɛ kiciidi kɩ-tɩ. Kɩyakɩŋ 54 taa fɩtiym mbʊ pɩwɩlʊ wɛtʊ ndʊ tɩnaɣ keelee se pʊɖɔŋ. Fenasi 8 nɛ 15 taa nɖuu yaa kiliuzonuu ciidu camɩyɛ yem pɩkɩlɩna ɛzɩ ki-nesi, naŋgbanzɩ, ñʊʊ, kifezu ɖɔɖɔ, añɩza kpaɣ-kɛ nɛ kɔhɔŋ ka-tɩ ɖɔɖɔ nɛ kɩlɩkpayaɣ pɩzʊ pɩkpa-kɛ ɖɔɖɔ. Lakasɩ sɩnɛ sɩ-tɩŋga sɩwɛna wazaɣ kɛ nɖuu palɩka nɛ kɔ-tɔnʊʊ taa alafɩya wɛʊ.

Fenasi nakʊ taa, nɖuu pɩzʊ ekoti e-nee, e-nimbe yaa ɛ-nɩŋgbanzɩ. Ɛ-sɩnda wɛ camɩyɛ ɛzɩ ɛyʊ yɔ, ɛlɛ ɛ-ɛsɛ huza nɛ ahuzu mbʊ fenasi sakɩyɛ. Halɩtʊ yaa abalɩtʊ lɩʊ keelee. Kela lila paɣzʊ lɩʊ nɛ nesi nɛ naŋgbanzɩ wɛʊ nɛ pɩɖaalʊʊ piyele calɩm putulasi paɣzʊ lɩʊ kɛ hɔyɛ taa. Ɛ-ñʊʊ taa ñɔsɩ kpɛmlɛɛ lɩʊ nɛ e-lotu paɣzʊ sɩʊ kɛ copluu pɩndʊ. Nɖuu tɔnʊʊ wɛ lɛfɩɩɩ nɛ pɩnaɣ ɛzɩ cankeɖe yɔ nɛ pɩnaɣ mɔɔ nɛ hola. 
Kɔzɔɖɔnaa 16 nɛ 25 taa ɛsɛ hʊtʊ nɛ cɩkpaŋ lɩʊ.

Calɩm fusi yaa heelim kabasɩ paɣzʊ lɩʊ kɛ ɛ-hʊzʊŋ taa.Alɩwaatʊ ndʊ tɩ-taa, feziŋ fusi tasʊ paɣlʊ nɛ ɛpɩzʊ ɛpaɣzɩ fesuu. Halʊ weyi ɛɖa hɔ,o haa,u yɔ, ɛnɩʊ kiliuzonuu ciiduu kɛ kɔzɔɖɔnaa 18 nɛ 19 taa ɛlɛ weyi ɛɛtɛma lʊlʊʊ yɔ, ɛñɩʊ-pʊ kɔzɔɖɔnaa 16 taa.Fenasi5 kaatɛŋ lɛ, nɖuu ɖaalakɩŋ taa wɛʊ ɛzɩ santimɛtanaa 20 yɔ. Kɔzɔɖɔnaa 26 nɛ 38 taa cɩkpaŋ ɖaalɩʊ pɩtalɩ nee nɔsɩ taa nɛ hɩla lona paazʊ wɩlʊ. Ñɔsɩ tasʊ ɖɔʊ ɛ-ñʊʊtaa. Ŋɖuu tɩŋa wɛ camɩyɛ nɛ kpaɣ kpɩtaŋ 35 nɛ 39 taa ɛñɔɔzɩ ɛ-tɩ se papɩzʊ palʊlɩ-ɩ. Alɩwaatʊ ndʊ ɛ-ɖaalakɩŋ wɛ ɛzɩ 48 nɛ 53 santimɛta yɔ pa-taa.
Ciini

Ciini kɛna sʊilʊm sɔsɔm mbʊ palabɩna tomnaɣ ŋga payaɣ se etili yɔ. Etili tomna kɛnɛ ka-taa nɛ tomnasi naalɛ : idiɖozɛnɩ nɛ kaɖɩbɔɔnɩ. Ciini kʊnɛ kɩkɛna sʊlʊm sɔsɔm nabʊyʊ nɛ palɩzʊ etili kʊnɛ kɛ tɩŋ nɩɩyɛ taa. Tɩŋ ɩnʊ ɩ-sɔzɩŋ wɛ ɖɔŋ nɛ ɩ-hatʊ ɩɩtɔʊ lɔŋɩyɛ taa ɛzɩ tɩŋ lɛɛŋ yɔ. Pahayʊ tɩŋ ɩnʊ kɩhayʊ ɖɔɖɔ. Tɩŋ ɩnɛ ɩwɛ ɛzɩ tɩŋ weyi pahayaɣ Peyiba ɛjaɖɛ taa yɔ. Ɩ-tɔbɩŋ tɛɛ wɛ kpeyi kpeyi nɛ nɛ pilinzi wɛɛ yʊʊʊ. Peyiba ɛjaɖɛ taa kɛ papaɣzɩ Ciini sʊlʊm sɔsɔm panɛ kɛ saʊ ɖooo pɩnzɩ mɩnɩŋ XVII taa nɛ pɩwayɩ yɔ putɔyɩ ajɛya kpeekpe taa. 

Ciini sʊlʊm sɔsɔm pʊnɛ pʊkʊʊ ɛyaa kamaɣ fɛyɩ mbʊ pʊyɔɔ yɔ pɩtɛ sikiɖi ŋgʊ palabɩnaa yɔ, pʊɖɔɔ pʊyɔɔ kɛ pañɔʊ-kʊ yɔ, pacaɣ kɩ-taa lɩm pazɩ. Ɖooo lɔŋ taa lɛ, pakpakaɣ Ciini sʊlʊm sɔsɔm pʊnɛ nɛ pasɩʊ mɩlɩfana tɩm cɔlɔ se pɩtaakɛdɩ pʊkɔna azɛʊ nakʊyʊ. Pʊyɔɔ kɛ payaɣ Ciinina se ɛwadɩyɛ yɔɔ ɖɔna sʊlʊm. Pacalɩ Ciini sʊlʊm saʊ kɛ Peyiba ɛjaɖɛ taa kɛ pɩnzɩ mɩŋ XVII taa ɛlɛ payaɣ-kʊ se Jeneva. Weyi ɛlɩza Ciini sʊlʊm pʊnɛ yɔ, ɛnʊ payaɣ se Franciscus Sylvius nɛ ɛkɛ ɖakʊta. 

Sʊlʊm mbʊ pʊkʊyɩna peeɖe lɛ, pɩɖɛɛ Aŋglɩtɛɛrɩ ɛjaɖɛ taa alɩwaatʊ ndʊ lɛɛzɩtʊ sɔsɔm mbʊ pɩɩlɛɣzɩ peeɖe nɛ alɩwaatʊ ndʊ ʈi-taa paasɩ wiyau sɔsɔ Guillaume III d'Orange-Nassau kɛ kpelaɣ yɔɔ yɔ. Aŋglɩtɛɛrɩ mba ñasana Jeneva sʊlʊm ɛlɛ pɩtaawɛ ɛzɩ Jeneva ŋgʊ paalɛɣ saʊ yɔ. Sʊlʊm mbʊ Aŋglɩtɛɛrɩ mba mbʊ yɔ, pʊbʊ pakʊma hɩɖɛ se Ciini. Peyiba nɛ Aŋglɩtɛɛrɩ ajɛya kɛɛŋna ajɛya wena a-taa pɛlɛɣa Ciini sʊlʊm saʊ yɔ yaa pakɩlɩʊ saʊ yɔ. Ɛlɛ pɩtɛkɛ peeɖe ɖeke. Pasaɣ-kʊ ɖɔɖɔ Pɛlɩziki ɛjaɖɛ taa, Fransɩ, Kanada, Ekosi Irlandɩ, Lugizamburgi, Caaama, Etazuni, Suwisi ajɛya taa yaa ɖɔɖɔ Paleyari tɛtʊ taa, peeɖe kɛna tɛtʊ ñabɩ ndʊ lɩm cɔ-tʊ kpɛɛ nɛ pɩta yɔ nɛ payaɣ-tʊ se Minɔrki.
Hɔɔ

Hɔɔ kɛna aliwaatʊ ndʊ halʊ yeki naʊ fenaɣ yɔ nɛ yɔ. Pɩkɛna alɩwaatʊ ndʊ abalʊ sɛzʊʊ tomnaɣ katʊ halʊ ñɩŋga nɛ pɛkpɛndɩ kʊɖʊm nɛ pɩpaɣzɩ labʊ nɖuu kɛ halʊ pɩɣa ŋgbaʊtaa yɔ. Halʊ hakʊʊ hɔɔ yɔ, ɛtalʊlɩ abalɩ pɩɣa ɛlʊlʊʊ halɩ pɩɣa. 

Abalʊ nɛ halʊ pasʊʊ yaa pacakɩ lɛ, yee abalʊ tɛ sɛzʊʊ tɔmnaɣ ŋga kɛwɛ X yɔ ŋga ɛkatɩna halʊ ñɩŋga ŋga kaka wɛ X yɔ ɖɔɖɔ kɔyɔ, pɩlakɩ sɛzʊʊ tomnasi XX, peeɖe kɛ mbʊyɔ, halʊpɩɣa palʊlʊ ɛlɛ yee pɩkɛ abalʊ tɛɛ sɛzʊʊ tɔmnaɣ ŋga kɛwɛ Y yɔ ŋga ɛkatɩna halɩñɩŋga ŋga kɛwɛ X yɔ kɔyɔ, abalʊ pɩɣa palʊlʊ pɩtɛ alɩwaatʊ. Pɩwɩlʊ se halʊ pɩɣa yaa abalʊ pɩɣa palʊlʊ yɔ, fenasɩ naalɛ tɛŋ pʊcɔ nɛ pɩwɩlɩ se halʊ pɩɣa yaa abalʊ pɩɣa pakaɣ lʊlʊʊ. ALɩwaatʊ ndʊ sɛzʊʊ tomnaɣ lɛɛka katʊ lɛɛka yɔ, pɩkpaɣna mbʊ yɔ, hɔɔ sʊa nɛ kalakɩ fenasi nakʊ ɛlɛ kapɩɣa nɛ halʊ pɩzʊ ɛlʊlɩ. Hɔsɩ nasɩyɛ ɛɛtalʊʊ fenasi naakʊ yaa sɩɖɛʊ fenasi nakʊ yɔɔ ɛlɛ sɩtakɩlɩ ɖɔʊ. Siŋŋŋ taa lɛ, hɔɔ kɩpaŋga lakɩ kpɩtaŋ yaa kɔzɔɖɔnaa kpaɣ 37 Nɛ 41 pa-taa. Yee katatalɩ mbʊ yɔ, pɔtɔŋ se hɔɔ kɩdapɩpʊʊ nɛ yee pɩɖɛ pʊyɔɔ kɔyɔ, pɩkɛna hɔɔ kɩɖɛzaɣ. 

Ɖakʊtanaa tɛ lʊlʊsʊʊ kpɛlɛkʊtʊ taa lɛ, hɔsɩ wɛ tɔm nabʊtozo taa. Kacalaɣ taa lɛ, hɔɔ ŋga kɛwɛna nɖuu kʊɖʊm yɔ. Peeɖe lɛ, pɩɣa kʊɖʊmaɣ palʊlʊʊ. Nabʊlɛ taa lɛ, hɔɔ ŋga kɛwɛna nɖuuna naalɛ yɔ. Peeɖe yɔ, ɖomaa kɛ palʊlʊʊ. Ɖomaa lʊlʊʊ wɛ nabʊlɛ. Kacalaɣ taa lɛ, yee abalʊ sɛzʊʊ tɔmnaɣ ɛkata halʊ ñɩŋga kʊɖʊmaɣ nɛ kɛtɛyɩ-kɛ nabʊlɛ kɔyɔ, nɖuuwaa lɩʊ abalaa ɖeke yaa yalaa ɖeke. Pɔtɔŋ se ɖomaa siŋŋŋ. Ɛlɛ alɩwaatʊ ndʊ abalʊ sɛzʊʊ tomnaɣ ɛpɩza nɛ ɛkatɩna halɩ ñɩnzɩ naalɛ kɔyɔ, peeɖe lɛ nɖuunaa naalɛ cakɩna. Pɩkɛʊ ɖomaa halʊ nɛ abalʊ. Pɩtɛkɛ ɖomaa siŋŋŋ kɛlɛ. .domaa nabay,i ñɛɖɛʊ talʊ naatozo yɔ yaa pɛɖɛʊ pʊyɔɔ.

Halʊ hakɩ hɔɔ lɛ e-lotu paɣlʊ kpoyu ɛlɛ pɩtɛkɛ e-lotu ɖeke ɛlɛ ɛ-laŋgɩyɛ nɛ ɛ-hɩla. Hɩla paɣlʊ mbʊ pʊyɔɔ yɔ hɔɔ tɛ alɩwaatʊ kɛ hɩla paɣzʊ lʊlʊʊ hɩlɩum mbʊ pɩɣa kamʊzɩ yɔ. Alɩwaatʊ ndʊ halʊ hakɩ hɔɔ yɔ, ɛ-hɩla nɔsɩ taa tasʊʊ paɣlʊʊ nɛ pipii kiɖikiɖi. Mbʊ pɩwɩlʊ ɖɔɖɔ yɔ, mbʊ lɛ se halʊ yeki naʊ fenaɣ nɛ tanamɩŋ tɛɛ ɛ-taa kpɛndʊ ɛzɩ ɛtɔ yɔ. Alɩwaatʊ ndʊ halʊ ɖou kamaɣ fɛyɩ nɛ ɛ-hɩla tasʊ paɣlʊ.

Keteŋga kpeekpe yɔɔ ɖomaa mba pakɩlɩ ɖɔʊ yɔ, pɛkpɛnda pɩya nakʊ nɛ Malɩ ɛjaɖɛ taa, Tɔmbʊkʊtʊ taa, halʊ nɔɔyʊ lʊla-wɛ. Halʊ ɛnʊ ɛhaɦ hɔɔ nɛ pana se ɖoma ɛkaɣ lʊlʊ lɛ, powona-i Kasablanka, Maɖɔkɩ ɛjaɖɛ taa se pɔcɔna ɛ-yɔɔ. Ɛɛwɛna kɔzɔɖɔna l oɖo nɛ hɔɔlʊ lɛ ɛlʊla-wɛ agoza fenaɣ kɩyakʊ 5 pɩnaɣ 2021.
Abalʊ

Ɛyʊ kɛna kpɩnɛ nɖɩ nɖɩ ɖɩ-ñʊʊ taa lɔŋ yɔ, ɖɩyɔɔdʊ, ɖɩwɛna naŋgbanzɩ nɛ nesi nɛ ɖɩlakɩ tʊma ndɩ ndɩ yɔ. Abalʊ kɛna ɛyʊ weyi ɛwɛna abalitu yaa hɩnɛ kɛ ɛ-tɛɛ yɔ. Hɩɖɛ ɖɩnɛ paayaɣ-ɖɩ paa ɛyʊ weyi ɛwɛna hɩnɛ yɔ. Palʊlʊ pɩɣa ñɩɩɩ lɛ, payaɣ-ɩ se pɩɣa yaa pɩɣa peleɣa nɛ alɩwaatʊ ndʊ ɛɖɩɣna pɩʊ yɔ, ɛkɛ evebu. Evebutu tɛŋ lɛ, ɛsʊʊ abalaa taa kɛlɛ. Ɛlɛ payaʊ se abalʊ yɔ nabʊyʊ taa lɛ, payaɣ paacɔŋna se pɩɣa yaa sɔsɔ. Yɔɔdasɩ taa yem lɛ, abalʊ kɛna ɛyʊ weyi ɛwɛna hɩnɛ kɛ ɛ-tɛɛ yɔ nɛ ɛkɛ ɛyʊ sɔsɔ yɔ. Ɛyʊ weyi ɛkɛ abalʊ nɛ ɛtaatɩɩ tɛmda lɛɛzɩtʊ yɔ ɛkɛ evebʊ. Piyele ɛyʊ weyi ɛwɛna kodiye yaa halɩtʊ kɛ ɛ-tɛɛ yɔ, payaɣ-ɩ se halʊ yaa pɛlɔ yee ɛkɛ pɩɣa yɔ. 

Keteŋga yɔɔ cɩnɛ paa wonuu ŋgʊ lɛ kɩsɩŋna kɩ-ɖɔntʊ nɛ mbʊ pɩwɛ kɩ-taa nɛ pɩwɛ lɛɛkʊ taa ɖɔɖɔ yɔ : tomnaɣ, hɔyɛ, hʊzʊŋ, lotu, ñamɩyɛ, hosaɣ, fitenim sɔsɔm, mɔɔ ñʊʊ, ninvela, ɛzɩma seetuu wɛɛ yɔ yaa wɛtʊ ndɩ ndɩ. Kpɛndʊ taa lɛ pɩma abalʊ ɛzɩma yɔ, pɩtɛkɛ mbʊ pɩma halʊ. Abalʊ kɩla halʊ paɣlɩka. Ɛlɛ hala nabayɩ kɩla abalaa kɛ paɣlʊ ɛlɛ patakɩlɩ-wɛ cɛyʊ. Abalaa wɛna toma wɛna yɔ akɩla halʊ ñɩna. Pɩha abalʊ hʊndʊ pʊɖɔɔ ɖɔɖɔ pɩkɩlɩ halʊ nɛ mbʊ pɩkɩlʊ naʊ kelee yɔ mbʊ lɛ tandʊ. Ɛlɛ, halʊ fezu ɖaɣlaa pɩkɩlɩ abalʊ ñɩŋgʊ.

Evebu paazʊ lɛɛzʊ se ɛpɩzʊ abalʊ lɛ, tandʊ paazʊ ñɔʊ e-ndoma yɔɔ, ɛ-tamaɣ tɛɛ nɛ ɛ-abalɩtʊ yɔɔ nɛ ɛ-hamɩŋ tɛɛ ; ɛ-nandasɩ nɛ ɛ-naataŋ walʊʊ ; ɛ-laŋgɩyɛ nɛ ɛ-handala walʊʊ ; e-ninvela kpeetu ; ɛ-mɔɔ tasɩ cɛyʊ ; e-liu tɛɛ tilu nɛ ɛ-tasʊ holu nɛ ɛpaɣlɩ camɩyɛ ; ɛ-naŋgbanzɩ ɖaalʊ pɩkɩlɩ ɛ-yo nɛ ɛtɔkɩ tɔɔnaɣ kamaɣ fɛyɩ.  Abalʊ nɛ halʊ pasʊʊ yaa pacakɩ lɛ, yee abalʊ tɛ sɛzʊʊ tɔmnaɣ ŋga kɛwɛ X yɔ ŋga ɛkatɩna halʊ ñɩŋga ŋga kaka wɛ X yɔ ɖɔɖɔ kɔyɔ, pɩlakɩ sɛzʊʊ tomnasi XX, peeɖe kɛ mbʊyɔ, halʊpɩɣa palʊlʊ ɛlɛ yee pɩkɛ abalʊ tɛɛ sɛzʊʊ tɔmnaɣ ŋga kɛwɛ Y yɔ ŋga ɛkatɩna halɩñɩŋga ŋga kɛwɛ X yɔ kɔyɔ, abalʊ pɩɣa palʊlʊ pɩtɛ alɩwaatʊ. ALɩwaatʊ ndʊ sɛzʊʊ tomnaɣ lɛɛka katʊ lɛɛka yɔ, pɩkpaɣna mbʊ yɔ, hɔɔ sʊa nɛ kɑlakɩ fenasi nakʊ ɛlɛ kapɩɣa nɛ halʊ pɩzʊ ɛlʊlɩ. Hɔsɩ nasɩyɛ ɖɛwʊ fenasi nakʊ yɔɔ ɛlɛ sɩtakɩlɩ ɖɔʊ.
Kiwi

Kiwi kɛna tɩʊ nakʊyʊ piye nɛ awɛ ndɩ ndɩ. Kiwina lɩna Siini ɛjaɖɛ taa, tɛtʊ ndʊ payaɣ-tʊ se Cankisi yɔ tɩ-taa. Kiwina lakɩ ɖɔɖɔ ɖenɖe wɩsɩ ñakɩ camɩyɛ yɔ, pikɩlɩna pʊŋ taa. Kiwi piye pʊʊ lɛ, ɖɩwɛʊ leleŋ kɔŋgɔ ɛlɛ ɖɩ-taa wɛ ñɩmɩŋ sɛɛyɛɛ. Kiwi tomnaɣ wɛ tɩŋ hatʊ sɛmɩŋ yaa nabʊyʊ taa lɛ kɩwɛna sʊtʊ sɛmɩŋ. Nabʊyʊ taa lɛ kɩsɛ caʊʊ nɛ ɖɩ-yɔɔ nɛ koonim wiii. Pee ana a-taa nɛ pee cikpema ñɩɩɩ ñɩɩɩ nɛ akɛ kɩkpɛda kiɖi kiɖi, pɔtɔkɔyɛ-yɛ. Kiwi taa nɛ wezu amini yaa anaɣm sakɩyɛ ɛzɩ : anaɣm C, K nɛ B9. Kɩwɛna ɖɔɖɔ kuwivri nɛ potasɩyɔm. 

Siini ɛjaɖ taa keesi maɖaa, ɛzɩ kacalaɣ pɩnzɩ kudoku yɔ nɛ palʊlɩ Yesu yɔ, paatɛma kiwi kʊnɛ kʊ-tɔm. Kiwi wɛ Akitinidiya pɩlʊ taa nɛ pɩlʊ ŋgʊ pɔñɔkaa nɛ pɔtɔŋ se kɩñɔʊ tɛtʊ nikaɣ ñɩndʊ taa nɛ ki-pilinzi wɛ camɩyɛ yɔlɩɩɩ nɛ ki-pee ñɛwɛ kajʊka kɩnɛ kɩ-hɛtʊ. Takayaɣ nakayɩ kɛ pama ɖooo pɩnzɩ mɩnɩŋ naatozo pʊcɔ palʊlʊ Yesu nɛ payaa-kɛ Er Ya, pɔyɔɔdʊ ka-taa se Akitinidiya kɛ kɔyɛ nɖɩ ɖɩwaɣ pɔtʊ kʊdɔŋ yɔ nɛ pakpakʊ kɩ-cɩyɩm maɣmaɣ nɛ pɩsɩŋna nɛ palakɩ takayɩsɩ hatʊ. Piyele tɩʊ maɣmaɣ kɛna tɩʊ ŋgʊ papɩzʊ pɔsɔ-kʊ ɛzɩ mbʊ pacanʊna yɔ mbʊ pʊyɔɔ yɔ kɩlʊlʊ pee wena yɔ, awɛ ɖeu kɛ cɔnaʊ taa.

Papaɣzʊ Akitinidiya hayʊ yɔ, pɩɩkɛna Siini ɛjaɖɛ taa ɖenɖe payaɣ se Yaŋsɩ Yaŋ yɔ kɛ pɩnzɩ 1200 waa taa. Ɛsɔsɛtʊ layʊ weyi payaɣ-ɩ se Chéron d'Incarville nɛ ɛkɛ Fransɩ tʊ yɔ ɛnʊ paɣzɩna kiwi tɔm kɛtʊ camɩyɛ ɖooo pɩnzɩ 1740 nɛ 1757 sɩ-taa. Mbʊ pʊyɔɔ yɔ ɛɛcaɣ Pekɩŋ tɛtʊ taa pɩnzɩ hiu nɛ lʊbɛ. Ɛcɔnaa lɛ, kiwi kɔnɔwaɣ pɔsɩ nɔsɩ yem ɛzɩ hiyajasɩ yɔ ɛlɛ Siini t.aa ɛyaa koyaɣ nɛ pasaŋ pee ana ɖɔɖɔ.  Pɩnzɩ 1843 nɛ 1845 taa lɛ Fransɩ tʊ, Robert Fortune wona kiwi pee kɛ Fransɩ ɛjaɖɛ taa. Pʊwayɩ lɛ pɩnaɣ 1899 kɛ Ernest Henry Wilson ñowona kiwi pee lɛɛna Erɔpʊ taa nɛ alʊlʊ camɩyɛ ɖɔɖɔ. Pʊwayɩ yɔ pee ana atalɩ Etazuni pɩnzɩ mɩnɩŋ XIX taa. Kpaɣ ɛzɩ pɩlakʊ mbʊ yɔ, ajɛya ǹɩnaɣ kiwi lɛ, pañɩnaɣ se tɩŋ ɩnʊ ɛwɛɛ mbʊ nɛ pɔcɔŋna.  Pɩɩkɛna acana tɩʊ.
Anasayɩ-kpaakpɛyɛ

Ansayi-kpaakpɛyɛ kɛna pɔʊ ŋgʊ payaɣ-kʊ anasayɩ-kpaakpɛyɛ tɩʊ yɔ ki-piye. Tɩʊ kʊnɛ kɩpɩzʊ kɩpaɣzɩ lʊlʊ alɩwaatʊ ndʊ pɔʊ talʊ ɛzɩ mɛta kʊɖʊmʊ yɔ. Anasayɩ-kpaakpɛyɛ wɛ kʊlʊŋgʊlʊ yaa nabʊyʊ taa lɛ, ɖɩwɛʊ lɔɔɔ nɛ ɖɩpɩzʊ ɖɩtalɩ sentimɛtana ɛzɩ 30 yɔ. Anasayɩ-kpaakpɛyɛ tomnaɣ yɔɔ wɛ lozolozo nɛ ɖɩwɛna tɩŋ hatʊ tomnaɣ sɛmɩŋ yaa leemu tomnaɣ sɛmɩŋ kɛ alɩwaatʊ ndʊ piye nɖɩ ɖɩtaabɩta yɔ. Ɖɩkɔŋ ɖɩpɩɩ camɩyɛ lɛ Anasayɩ-kpaakpɛyɛ tomnaɣ wɛ caʊʊ ɛzɩ pakpakʊ tɔlɩm kɩkpɛdɩm nɛ pesidu kɩsɛmɩŋ taa yɔ. Pɔcɔ nɛ pɔtɔɔ-ɖɩ lɛ, pɛcɛsʊ-ɖɩ. 

Ɖɩ-yɔɔ hʊndʊ ndʊ tɩwɛ lila caɖɩɩ caɖɩɩ nɛ palakɩna hʊndʊ ndʊ kɛ ɖɩyalɩm. Pɛcɛsʊ kpaakpɛyɛ lɛ pɩkazʊ pɔɔyʊ nakʊyʊ kʊlʊŋgʊlʊ ɛzɩ yaɖɛ yɔ ɛlɛ kɩwɛ ɖoŋ kaŋkaŋ ɛzɩ kaaʊ yɔ. Pɔyɔkʊ-kʊ lɛ palɩɣ piye nandʊ yɔɔ. Pi-taa nandʊ ndʊ tɩ-yɔɔ wɛ caʊʊ tɩyɛ ɛlɛ pɩkazʊ yɔ pʊhʊlʊma layɩ layɩ nɛ nandʊ ndʊ pɔtɔkɩ. Nandʊ ndʊ tɩwɛ kʊlʊŋgʊlʊ ɛzɩ yaɖɛ yɔ nɛ tɩwɛna pɔʊ kɛ hɛkʊ taa nɛ peeɖe kpaakpɛyɛ taa lɩm cakɩ. Nandʊ nɛ tɩ-tɛ nandʊ ndʊ tɩwɛ leleŋ kɔŋŋgɔ. Malɛzi kɛ kɛ Anasayɩ-kpaakpɛyɛ lɩnaa nɛ pɩwayɩ yɔ papaɣza a-haɖaʊ kɛ ajɛya lɛɛna taa. 

Ɛlɛ Pɩɩlʊlʊ lɛ Anasayɩ-kpaakpɛyɛ wɛʊ tokasi ndɩ ndɩ yɔɔ nɛ toka kʊɖʊmaɣ yɔɔ ɖɔʊ sakɩyɛ. Ɛndonezi, Filipini nɛ Ɛndɩ ajɛya taa pakɩlʊ Anasayɩ-kpaakpɛyɛ hayʊ. Ajɛya anɛ anaatozo ahayʊ ɛzɩ kpaakpa 70 yɔ kɛ mɩnɩʊ yɔɔ keteŋa kpeekpe hayʊ mbʊ yɔ.  Anasayɩ-kpaakpɛyɛ wɛ pɔŋ pɩlʊ taa nɛ tɩʊ ɖaalʊ ɖaŋ ɖaŋ, kʊ-yɔɔ loza. Anasayɩ-kpaakpɛyɛ tɩʊ pɩzʊ kɩɖaalɩ kɩtalɩ mɛtananɛɛlɛ nɛ kagbanzɩ (25). Pɔʊ yɔɔ nɛ hatʊ ñɔɔɔ ɛzɩ kalɩhʊndʊ yɔ nɛ hatʊ ŋdʊ tɩwɩlʊ lɛ tɩtɔlɩ tɩ-tɩ yɔɔ. Hatʊ ndʊ tɩwɛ ɖoŋ nɛ palɩ-tʊ nɛ pɩzaŋ. 

Tɩtawɩlɩta kɔyɔ tɩ-sɛmɩŋ wɛ ɛzɩ tɩŋ hatʊ tmonasɩ yɔ ɛlɛ tɩpazʊ wɩlʊ lɛ, tɩsɛʊ ɛzɩ sʊtʊ lɩm yɔ. Ɛzɩ paa tɩʊ ŋgʊ lɛ ki-piye yɔ, anasayɩ-kpaakpɛyɛ pɩʊ nɛ ɖɩwɩlɩ camɩyɛ pɔcɔ pafɩɩ-ɖɩ nɛ ɖɩñɔʊ wayɩ lɛ pɔsɔʊ-ɖɩ. Ɖenɖe anasayɩ-kpaakpa kɩlɩʊ labʊ yɔ, peeɖe lɛ kidiiliŋ yaa teŋgunaa nɔsɩ kpɛɛ kpɛɛ yaa ɖenɖe lɩm nɛ nikaɣ pɛwɛ tam yɔ. Anasayɩ-kpaakpɛyɛ kpɛɛkpɛ lakɩ ɛzɩ fenasɩ naaza yaa hiu yɔ pʊcɔ ɖɩñɔ. Pɔsɔʊ-ɖɩ lɛ, ɖɩlakɩ ɛzɩ pɩnzɩ 5 yaa 6 yɔ lɛ ɖɩpaɣzʊ lʊlʊ.
Olivi

Olivi kɛna tɩʊ sɔzɩŋ ñɩŋgʊ nakʊyʊ pee. Mediteranee taa kɛ olivi lɩnaa. Haɖaʊ nɛ tɩŋ sɔʊ tʊmɩyɛ taa lɛ, olivi wɛ pɩlɩʊ ŋgʊ kɩ-taa tɩŋ pee wena awɛna mʊtʊ yɔ yaa wena a-taa pee tapaɣlɩ yɔ. Olivi tɔnʊʊ wɛ lɛfɩɩɩ nɛ piye kʊɖʊmɖɩyɛ wɛna pɩ-taa. Pee wena atapɩta yɔ, a-tomnaɣ wɛna hatʊ lɩm sɛmɩŋ ɛlɛ akɔŋ se apʊwa lɛ, apɩsʊ kpɛdɩŋ sɛmɩŋ. Papaɣzʊ olivi pee kpɛʊ yaa koyu kɛ aloma fenaɣ nɛ saŋgayɩŋ fenaɣ taa kɛ tɛtʊ putuuɖe nɛ hayʊ kiŋ. 

Siini ɛjaɖɛ taa olivi nakʊyʊ wɛɛ ɖɔɖɔ nɛ pokoyu-kʊ  ɛzɩ pɔm pee yɔ nɛ payaɣ olivi pee lɛ, pɩñazʊ-wɛ ɛzɩ pa-ñɩna tɔm pɔyɔɔdʊ yɔ. Pɩtɛkɛ nʊm ɖeke palakɩna olivi, ɛlɛ papɩzʊ pɔtɔɔ yem ɛlɛ pɩwɛɛ se pɔñɔɔzɩ pee ana camɩyɛ pʊcɔ. mbʊ pʊyɔɔ yɔ pee ana awɛ ñaŋ. Ɛlɛ kacalaɣ taa payayʊ olivi yɔ nʊm kɛ palakɩ. Pɩnzɩ mɩnɩŋ naatozo pʊcɔ palʊlʊ Yesu lɛ, nɔɔyʊ kaatɛma olivi tɔm yɔɔdʊ alɩwaatʊ ndʊ ɛnɩnaɣ nʊm sʊzɩŋ nɩmbʊ yɔ. Ɛnʊ lɛ Théophraste nɛ ɛyɔɔda se nʊm mbʊ ɛnaɣ nɛ ɛnɩʊ pʊ’sɔzɩŋ kɛ mbʊ yɔ, pɩlɩna olivi taa.

Olivi tɩŋ paɣla pazɩ nɛ kʊlʊlʊ lɛ pee wɛ comcom. Olivi pee pʊʊ nɛ paakoyu pee ana lɛ, popou kabasɩ kɛ tɩʊ tɛ nɛ ɛyʊ kpaɣ tɩʊ nɛ ekoyu, ɛñamsʊ yaa ekoyu nɛ ɖaʊ nɛ pʊtɔlʊ kabasɩ yɔɔ tata. Papɩsʊ pɔbɔ kabasɩ kɛ tataa lɛ pokoyi nɛ ɖaʊ yaa ɛzɩ ñɩɣɩyʊ ŋgʊ kɩñamsʊ tɩʊ nɛ pee tɔʊ yʊʊ yʊʊ kɛ kabasɩ yɔɔ tataa. Papaɣzʊ olivi pee wena pɔtɔkɩ-yɛ koyu kɛ kpaɣ salaŋ fenaɣ pɩkɔɔ pɩsɩɩona saŋgayɩŋ fenaɣ taa. Pɩkazɩ olivɩ pee wena palakɩna nʊm yɔ, kamɩŋ fenaɣ nɛ lɛlaɣ fenaɣ taa pokoyu olivi ŋgʊ. 

Paalɩzʊ nʊm mbʊlɛ pɩkɩlɩ wewe se pɩkɛna evemiye nɖɩ pokoyu pee ana pɩkɛ mbʊ yɔ sɔnzo wɛɛkʊ-yɛ yaa akɩlʊ ñɩŋʊ. Olivi pee wɛ ndɩ ndi : 
Kɩsɛma wɛ, kɩkpɛda yaa yuulee ñɩna wɛ ɖɔɖɔ, naayɛ wɛ ɛlɛ asida nɛ awɛ cɔɖʊcɔɖʊ kɩkpɛdɩm yaa yuulee, kʊlʊmʊ nɛ pee lɛɛna wɛ ɛzɩ sʊtʊ lɩm yɔ.
Pasitisi

Pasɩtɩsɩ sʊlʊm kɛna sʊlʊm ɖoŋ nɩmbʊ nabʊyʊ mbʊ paca pɩ-taa kɛ sʊlʊm kɩbɩpɩm yɔ. Tɩʊ nakʊyʊ pakpakʊ palɩzɩ kɩ-lɩm nɛ pañɩŋ nɛ pasaa sʊlʊm mbʊ. Fransɩ ɛjaɖɛ taa kɛ pɛlɛɣ sʊlʊm pʊnɛ saʊ pɩnzɩ mɩnɩŋ XX taa lɩɣaɣ lɛ. Pasɩtɩsɩ wɛ sʊlʊm ɖoŋ ñɩmbʊ  pɩlɩʊ taa nɛ pamazɩ pʊ-ɖoŋ kɔyɔ pɩwɛ ɛzɩ 40 nɛ 45 pɛ-hɛkʊ taa. Pɩtasɩ ɖɔɖɔ lɛ, pɩkɛna sʊlʊm mbʊ pɩhaɣ ñɔɔsɩ kpem yɔ. Pʊcɔ ɛyʊ ñɔɔ-pʊ lɛ, pɩpɔzʊ-ɩ se ɛwɛɛna tɔɔnaɣ ɛcɔlɔ. Pasaɣʊ sʊlʊm sɔsɔm pʊnɛ yɔ, pesidu tɩŋ ndɩ ndɩ ɛzɩ tɩŋ weyi ɩwɛna sɔzɩŋ camɩŋ yɔ nɛ weyi ɩwɛ ñɩmɩŋ yɔ. Pasɩtɩsɩ sɛmɩŋ wɛ ɛzɩ sʊtʊ lɩm yɔ nɛ kɩtɛ sɔzɩŋ wɛna tɩʊ ŋgʊ payaɣ-kʊ se anisi yɔ. 

Erɔpʊ tɛtʊ taa sʊlʊm saʊ paatʊ taa lɛ, pasɩtɩsɩ lɩna sʊlʊm sʊsɔm ɖʊʊ kɛ tɩŋ nɩɩyɛ taa. Tɩŋ ɩnʊ ɩ-taa kɔyɔ anisi nɛ fenuwiyi yaa tɩŋ weyi ɩwɛna pɩtɛ sɔzɩŋ yɔ. tɩŋ ɩnʊ ɩ-tɛ sɔzɩŋ lɩzʊ wɛ tɔm nabʊtozo taa. Kacalaɣ taa lɛ, papɩsʊ pakpaɣ tɩŋ weyi palakɩna sʊlʊm sɔsʊm pʊnɛ yɔ nɛ paɖʊ lɩm taa pileɖi nɛ tɩŋ ɩnʊ ɩ-lɩm lɩɩ. Nabʊlɛ taa lɛ, papɩzʊ pakpaɣ tɩŋ ɩnʊ nɛ patɩsɩ yaa pasɩɩ ɖenɖe pusoŋga yɔ nɛ ɩ-lɩm catɩ camɩyɛ. Naputozo taa lɛ papɩzʊ ɖɔɖɔ pakpaɣ tɩŋ nɩɩyɛ kɛ yem nɛ palɩzɩ ɩ-lɩm nɛ pesidina tɩʊ ŋgʊ paya-kʊ se anisi yɔ. 

Pasitisi taa paɖʊ sikiɖi ɛlɛ pʊpɔza se lita kʊɖʊmʊ taa lɛ, sikiɖi ɛtaatalɩ kɩɖamʊʊ mɩnɩʊ (pɩtaatalɩ 100 g/l.). Pasitisi sɛmɩŋ wɛʊ ɛzɩ sʊtʊ lɩm yɔ, pɩlɩna ɛzɩma palɩza sikiɖi taa lɩm payɩ nɛ poɖoŋ-kʊ nɛ kɩla ñaɣʊ yɔɔ yɔ. Ɛzɩma kañaɣ mbʊ yɔ, mbʊ yekina nɛ kɩsɛɛ ɛzɩ sʊtʊ lɩm yɔ. Pasaɣ pasitisinaa nabayɩ nɛ paaɖʊ pa-taa kɛ sɛmɩŋ nɩɩyɛ nɛ pasitisinaa mba pɛkɛʊ kʊʊlʊmaa. Nabayɩ ñɛwɛ yuulee ɛzɩ ɛsɔtaa mɩntʊ yɔ. Mba palɩzɩ sʊlʊm sɔsɔm pʊnɛ yɔ pataa kɔyɔ Germain nɛ Janot. Pasitisi naaʊ mbʊ yɔ, pʊtɔpɔzɩ se papɩɩ-kʊ nɛ  kɩ-kpalaba taa nɛ pɔñɔɔ-kʊ. Pʊwɛɛ se paca kɩ-taa lɩm pazɩ nɛ pʊcɔ pɔñɔɔ-kʊ.
Sɔndʊ

Sɔndʊ kɛnɛ looka ŋga kataŋ nɖuu nɛ kɔ-ɖoo pɛ-hɛkʊ taa yɔ. Sɔndʊ ndʊ tɩkɛna mayaɣ ŋga halʊ nɛ ɛ-pʊya pɛɖɛzʊ ɖama mbʊ pɩwɛ pɛ-hɛkʊ taa yɔ. Kpaɣna hɔɔ nɛ pɩkɔɔ pɩsɩɩna se nɖuu pɩɣwa yɔ, sɔndʊ ndʊ haɣna kiliuzonuu ŋgaʊ mbʊ pupɔzʊ-kʊ yɔ : lɩm, tɔɔnaɣ, tiyɔkɩsizɛɛnɩ nɛ anaɣm ndɩ ndɩ mbʊ pɩwɛna nɖuu kɛ kɩjɛyʊu se ɛpaɣlɩ yɔ. Sɔndʊ ndʊ, ndʊ ɖɩlɩɣzʊna tiyɔkɩsidi te kaɖɩbɔnɩ, hɩm yaa pɩndʊ nɛ piwolo pɩkpɛndɩ halʊ ñɩndʊ taa. Sɔndʊ kʊɖʊmtʊ ndʊ tɩlʊlʊuna mbʊ pɩcalʊ nɖuu ɛnʊ nɛ ɛkɔɔ ɛpɩɩ yɔ.

Tɛtɛkpɩna wena alʊlʊʊ kʊlʊlʊ yɔ, ana awɛŋna sɔndʊ. Tɛtɛ kpɩna wena aɖʊʊ yala nɛ aalʊlʊʊ kʊlʊlʊ yɔ, afɛyɩna sɔŋdʊ. Ɖooo kiɖe tɛɛ lɛ, yalaa paa kpɩnɛ ŋdɩ lɛ, ɖɩɖʊwaɣ pɩkɔɔ pɩsɩɩna alɩwaatʊ ndʊ kʊdɔŋ nakʊyʊ kpa kpɩna ana nɛ ɛyaa panɛ yɔ. Kʊdɔŋ ŋgʊ kɩlɩʊ yɔ pɩnzɩ ɛgbɔŋ 150 kɔyɔ. Kʊdɔŋ kʊnɛ kɩ-tɛ sonzooye sʊna ɛyʊ yaa kpɩna ɖɛzʊʊ mayaɣ taa nɛ pɩlakɩ se sɔ ndʊ wɛɛ. Sonzooye ɖinɛ, ɖi-taa anaɣm yebina  pɩlʊlʊʊ nabʊyʊ nɛ pɩtaŋ kpɩnɛ halɩ ñɩnɖɛ nɛ ɖɩ-tɛ nɖuu. 

Sɔndʊ wɛ kpɩna wena awɛna hɩlmɑ se alʊlaa piya mʊzʊʊ yɔ. Sondʊ wazaɣ ɛɛsɩʊna ɖenɖe tɩtaŋ nɖuu nbɛ kʊ-ɖoo yɔ ɖeke ɛlɛ kɩ-wazasɩ ɖɔ sakɩyɛ :  
•	Sɔndʊ calɩɣna nɖuu kɛ lɩm mbʊ pɩwɛna-ɩ kɛdɛɖaɣ yɔ, sikiɖi nɛ tɔnʊʊ taa ñɩm sakɩyɛ. 
•	 Sɔndʊ kɛna lɔɔʊ ŋgʊ kɩ-taa heelim tɩŋgʊna nɛ pɩtalɩ kiliuzonuu yɔ. Ndʊ kɛŋna nɖuu hʊzɔŋ ɛlɛ kɩtatalɩ wɩzɩnaʊ sɔsɔ hʊzɔŋ maɣmaɣ. 
•	Sɔndʊ lɩzʊ kʊzɔɔtʊ tɩŋa kɛ nɖuu taa. Tɩ-taa kɛ tiyɔkɩsidi tɛ kaɖɩbɔnɩ nɛ asʊlʊma lɛɛna tɩŋgʊna nɛ pʊsʊʊ ɖoyo calɩm fusi taa, hɩm taa yaa soŋgaɣ taa nɛ pɩlɩɩ nɛ awayɩ. Sɔndʊ lʊlʊʊ tɩmaɣmaɣ kɛ lɩm mbʊ pɩsɩŋna pɩɣa ɖɩcaɣyɛ nɛ ka-nɔmɔʊ yɔ se pɩwɛɛ camɩyɛ tɔnɩɩɩ nɛ pɩtaacɛyɩ-ɩ nɛ pɩɩkɔɔ pɩtalɩ lʊlʊʊ wiye ɖɔɖɔ lɛ, pɩtaalakaɖɛ. 
•	Sɔndʊ lʊkɩna kʊdɔmɩŋ sakɩyɛ weyi ɖoyo wɛna yɔ. Tɩɖaŋgʊ-ɩ se ɩtaatalɩ nɖuu nɛ eyeki ɖoyo wɛna yɔɔ kandʊ mbʊ ndɩ ndɩ yɔ nɛ pɩsʊʊ nɖuu ɛnʊ ɛ-taa sepɩtɩɩlʊkɩna kʊdɔmɩŋ.
Pɔm

Pɔm kɛna tɩʊ piye naɖɩyɛ nɛ pɔtɔkɩ-ɖɩ. Pɔm tɩʊ lʊlʊʊna pɔm pee. Pɔm tɩŋ haɖaʊ paɣzɩna Azii hɛkʊ nɛ hɛkʊ taa ɖooo lɔŋ taa, ɛlɛ lɛɛlɛɛ pahayʊ pɔmna kɛ keteŋga ajɛya sakɩyɛ taa. Pɩnzɩ kudokiŋ kudokiŋ kɔyɔ papaɣzʊ pɔm tɩŋ haɖaʊ kɛ Azii nɛ Erɔpʊ ajɛya taa yɔ nɛ pʊkɔm se pahayʊ-ɩ kɛ Amerika nɛ hayʊ kiŋ yɔ, pɩlɩna Erɔpʊ taa mba paacaɣ Amerika tɛtʊ ndʊ tɩ-taa nɛ pakpacayʊ tɩ-taa ɛyaa yɔ. Pɔmna wɛna wazaɣ sɔsɔɣa nakayɩ kɛ ɛsakuliye yaa sɔnzɩ sakɩyɛ taa.

Pɔmna paɣlʊ camɩyɛ yee pɩkɛ pɔm pee maɣmaɣ kɛ poɖuwa kɔyɔ. Ɛlɛ alɩwaatʊ ndʊ pilinzi pɛsɛtʊ nɛ patamna tɩn kɩpɩŋ yɔ, pee ɛkɩlʊ paɣlʊ. Pɔmna wɛ ndɩ ndɩ nɛ ɩ-tɛ pɩlɩŋ pɩzʊ pɩtalɩ ɛzɩ huwa 7 500 yɔ. Payayʊ pɔmna yɔ pɩwɛ ndɩ ndɩ. Papɩzʊ pɔtɔɔna lɛŋ yaa patɩzɩ ɛzɩ patɩzʊ kamɩyɛ yɔ pʊcɔ pɔtɔɔ yaa ɖɔɖɔ papɩzʊ palɩzɩ pɔmna mba pa-lɩm nɛ palabɩna sʊlʊm. Pɩ-tɛ sʊlʊm wɛ ɖeu ɖɔɖɔ kamaɣ fɛyɩ. Sonzo sakɩyɛ sɔɔla pɔm tɩŋ tɔɔʊ nɛ pʊwɛ se haɖʊ ɛcɔna tɩŋ yɔɔ camyɛ. Pɩnaɣ 2010 taa palɩ pɔm tɩŋ nakʊyʊ ɖɔŋtʊ yɔɔ nɛ kʊkʊ pakpakʊ nɛ palʊkɩna sonzo wena atɔkɩ pɔmna yɔ. Pɩnaɣ 2018 taa lɛ, pahayɩ pɔmna ɛzɩ tɔɔnɩna ɛkpɔŋ 86 yɔ nɛ Siini ɖeke ɛjaɖɛ hayɩ ɛzɩ hɔɔlʊ kpem yɔ. 

Kacalaɣ taa ɖenɖe hɩɖɛ ɖɩnɛ ɖɩlɩnaa yɔ, pɩɩkɛna ɖooo pɩnaɣ 1100 taa nɛ pɩɩkɛna Roland wendu taa kɛ hɩɖɛ ɖɩnɛ ɖɩlɩwa. Afrika ajɛya sakɩyɛ wena a-taa pɔyɔɔdʊ fransɩ kʊnɔŋ yɔ, a-taa lɛ payayaɣ pɔm kʊnɛ lɛ, pakpakʊ ɛzɩ pɔmna mba pahayʊ-wɛ ɛzɩ hɛɛ yɔ nɛ yee pɔsɔɔla se payaa pɔm nɛ ɛyʊ tɩlɩ se pɩkɛna tɩʊ pee kɔyɔ, pɔsɔzʊ se pɔm pee yaa Fransɩ pɔm. Pɔm tɩŋ weyi pahayʊ yɔ, ɩ-tɛ kʊkʊyɩmɩŋ taa wɛ ɛzɩ kpaɣ mɛtana 2 pɩsɩɩna ɛzɩ 4,5 yɔ. Ɛlɛ pɔmna mba pɛwɛ ñɩtʊ taa yem yɔ, paba talɩʊ mɛtana ɛzɩ nakʊn yɔ. Pɔm wɛ ɖeu kamaɣ fɛyɩ. pɩwɛɛ se paa anɩ ɛñaɣ pana nɛ ɛtɔɔ-kʊ yaa ɛñɔɔ kʊ-sʊlʊm mbʊ pʊyɔɔ yɔ kɩ-taa nɛ wezu amini yaa tɔɔnaɣ taa anaɣm mbʊ payaɣ se A, B1, B3, B5, B6, B9, C, E nɛ K yɔ.
Lʊlʊʊ

Wezuu kpɛlɛkʊʊ tɔm taa lɛ, lʊlʊʊ kɛna lakasɩ nzɩ sɩ-yɔɔ pɩtɩŋʊna se mbʊ pifezuu yɔ pɩlɛɛzɩ pi-lone taa. Lʊlʊʊ pɩzʊ pɩwɛɛ awayɩ yem nɛ pɩtɛkɛ ɖenɖe pɩ-tɛ wonu kaawɛɛ yɔ. Pɩkɛna wɛtʊ ndʊ tɩ-yɔɔ pɩtɩŋgʊna nɛ puɖuu weziŋ nɔɔŋ yɔ. Ñɩnɩyaa nabayɩ cɔlɔ lɛ, pɔyɔɔdʊ lʊlʊʊ tɔm kɔyɔ, pɩtataana tɩŋ, pɩkɛna tɛtɛ wondu yaa ɛyaa tɔm. Ŋgʊ pɩtɛkɛ tɛtɛ kpɩna yaa ɛyaa ɖeke hʊkʊʊna. Lɛɛzɩtʊ ndɩ ndɩ ndʊ tɩwɛɛ yɔ, tɩwɩlʊ se ɛyaa, tɛtɛ k̂pɩna yaa tɛtɛ wondu, lɩm taa ñɩna ̀nɛ ɛsɔtaa ñɩna, laŋ nɛ ɩ-taa wondu ndɩ ndɩ hukuu yɔ, pɩwɛ ndɩ ndɩ. 
  
Lʊlʊʊ wɛ nabʊlɛ taa. Kacalaɣ lɛ, wonu abalɩ ñɩŋgʊ nɛ halɩ ñɩŋgʊ pasʊʊ yaa pakpaɣ ɖama nɛ sɛzʊʊ tomnaɣ abalɩ ñɩŋga katɩ halɩ ñɩŋga nɛ pɛkpɛndɩ kʊɖʊm. Nabʊlɛ ñɩmbʊ kɛlɛ huu mbʊ pɩlakɩ nɛ pɩtɛkɛ sɛzʊʊ tomnaɣ nakɩyɩ katʊ nɛ lɛɛka yɔ. Pʊpɩu taa lɛ, hɛtʊ ɖeke kɛ heelim kpakʊ nɛ pʊtɔlʊ lɛɛtʊ yɔɔ. Cɩnɛ tɩʊ ŋgʊ kʊñɔʊ lɛɛkʊ lone taa yɔ, nabʊyʊ taa paawɛʊ kɩmaŋ. 

Tɛtɛ kpɩna hʊʊ taa wɛ ndɩ ndɩ. Mukuliŋ naaʊ mbʊ yɔ, ɩ-taa halʊ yaa abalʊ fɛyɩ. Paa mukuluu ŋgʊ lɛ kɩwɛna sɛzʊʊ tomnasi nzɩ sɩ-naalɛ : abalɩ ñɩŋga nɛ halɩ ñɩŋga. Mukuliŋ kpaɣ ɖama lɛ, ɩnaalɛ ɩɖʊʊ hala. Tɛtɛ wonuu nakʊyʊ wɛna payaɣ-kʊ se fazim nɛ kɩ-tɛ huu wɛ ndɩ. Abalʊ ñɩŋgʊ nɛ halɩ ñɩŋgʊ pakpaɣ ɖama lɛ, abalʊ sɛzʊʊ tomnaɣ katɩɣ halʊ ñɩŋgʊ nɛ pɛkpɛndɩ kʊɖʊm nɛ hala kɔ nɛ atesi lɛ, halaa nɛ abalaa palɩɣ. Fazɩm kʊɖʊmʊ ŋgʊ, yee halɩ ñɩŋgʊ ɛɛkatɩɣ abalɩ ñɩŋgʊ kɔyɔ, kɩmaɣmaɣ kɩɖʊʊ kɩ-yalaa ɛlɛ wena atesu yɔ, atɩŋga akɛɣ halaa ɖeke.
Fezitu

Fezitu kɛna lakayaɣ ŋga ɛyʊ yaa tɛtɛ kpɩnɛ sʊzʊʊ heelim kɛ ɛ-taa nɛ pɩcalɩ etomnaɣ nɛ pɩkpaɣ ɛ-calɩm taa azʊma nɛ pɩpɩsɩ pɩɖaanɩ lɩʊ. Heelim mbʊ pɩzʊ ɛyʊ taa yaa tɛtɛ kpɩnɛ taa yɔ, pɩ-taa nɛ tiyɔkɩsizɛnɩ nɛ mbʊ pɩlɩʊ yɔ, pʊpʊ taa nɛ Ttiyɔkɩsidi te karɩbɔnɩ. Tɛtɛ wondu yaa tɩtɛ kpɩna naayɛ wɛɛ lɛ, a-tomnasɩ kɛ afezuuna. Kpɩna ana akpakʊ okɩsizɛnɩ nɛ apɩsʊ-kʊ leleŋ ninvidu nɛ pɩcalʊ a-tomnasi. Pɩtɛkɛ ɛyaa yaa tɛtɛ kpɩna fezuuna. Tɩŋ ɖɔɖɔ fezuu. 

Tɩŋ lɛ, wɩsɩ taa etisu ɩ-taa kɛ tiyɔkɩsididekarbɔnɩ nɛ ɩ-tɔ ɔkɩsizɛnɩ nɛ ɖoo taa lɛ, ili ɔkɩsizɛnɩ nɛ ɩtɔ tiyɔkɩsididekarbɔnɩ. Ŋgʊ ɛyaa yaa tɛtɛ kpɩna kɛ mbʊ yɔ, paa wɩsɩ taa yaa paa ɖoo taa, ɔkɩsizɛnɩ kɛ iliki nɛ ɩtɔ tiyɔkɩsididekarbɔnɩ. Alɩwaatʊ ndʊ ɛyʊ sʊzʊ heelim kɛ ɛ-taa yɔ, ɛ-laŋgɩyɛ nɛ e-lotu pakpaɣ cafʊʊʊ nɛ ɛɛlɩzʊ heelim nɛ ɛ-taaa lɛ, ɛ-laŋgɩyɛ nɛ e-lotu petii fakadam. Pɩwɛɛ se ɛyʊ efezina ɛ-mɔndɛɛ. 

Heelim tɩŋgʊna heelim kɛŋgɛ nɛ pitii hʊzɩŋ taa. Peeɖe heelim mbʊ pɩtɛʊ ɖama calɩm fuzi taa nɛ pɩɖɛɛ calɩm taa nɛ pɩcalɩ-pʊ. Heelim mbʊ pɩ-taa nɛ anaɣm mbʊ payaɣ-pʊ se ɔkɩsizeɛnɩ yɔ nɛ alɩwaatʊ ndʊ calɩm fusi kɛyɛlɩɣna heelim mbʊ ɛyʊ calɩm tɩŋa taa lɛ, piyeki anaɣm mbʊ nɛ pɩkpaɣ azʊma wena awɛ calɩm taa nɛ payaɣ-pʊ se tiyɔkɩsididekarbɔnɩ yɔ nɛ pɩlɩzɩ nɛ awayɩ. Lakasɩ nzɩ sɩnaalɛ kɛ wezuu nɛ fezuu. 

Tɛtɛ kpɩna fezuu wɛ ndɩ nɛ ɛyʊ ñɩŋgʊ. Nabʊyʊ taa lɛ, tɛtɛ kpɩnɛ fezuuna a-tɔnɩŋ yem. Ɛlɛ alɩwaatʊ ndʊ ɖenɖe ɖenɖe calɩm tɩŋgʊna yɔ, yee fusi ɛpaɣla kɩmaŋ kɔyɔ, calɩm fusi nzɩ sɩmaɣmaɣ sɩɖokʊʊna ɔkɩsizɛnɩ nɛ kɩcalɩ tomnaɣ kpeekpe. Pɩwɛ ɛzɩ tɛtɛ kpɩna wena awɛ lɩm taa yɔ. Tɛtɛ kpɩna sakɩyɛ wɛna ajɔɔla ndɩ ndɩ wena afezuuna yɔ. Naayɛ fezuuna tɔnʊʊ nɛ hʊzʊŋ. Kpɩna ana a-taa kɔyɔ mukuuliŋ. Fezuu lɛɛkʊ kɔyɔ ŋgʊ pefezuuna tɔnʊʊ nɛ kɛjɛkasɩ nɛ feziŋ weyi pefezuuna kɛjɛkasɩ nɛ lotu yɔ ɛzɩ kpagbasɩ fezuu yɔ.
Kɩjɛbɛyʊ

Kɩjɛbɛyʊ kɛna lɩm kʊlʊmʊm nabʊyʊ layɩ layɩ mbʊ pɩlɩɣna abalʊ abalɩtʊ taa kɛ alɩwaatʊ ndʊ ɛna halʊ pasʊʊ yɔ yɔ. Kɩjɛbɛyʊ ŋgʊ kɩ-taa nɛ sɛzʊʊ tomnasi abalɩ ñɩnzɩ. Sɛzʊʊ tomnasi nzɩ sɩkatʊ halʊ ñɩnzɩ lɛ, pɩkɛdʊ lɛ, pɩlaba hɔɔ. Kɩjɛbɛyʊ kʊnɛ kɩ-taa nɛ lɩm mbʊ pɩ-taa nɛ ɖomaɣ yaa lʊlʊʊ yɔ nɛ kuludasi sakɩyɛ. Kɩjɛbɛyʊ wɛna kɩ-alafɩya alɩwaatʊ ndʊ kɩ-taa sɛzʊʊ tomnasi ɖɔvcamɩyɛ nɛ sɩtalɩ ɛzɩ ɛgbɔŋ 20 nɛ 300 yɔ kɛ mililita kʊɖʊmʊʊ taa yɔ. Kɩjɛbɛyʊ taa anɣmnaa ɖɔwa : anaɣm mbʊ payaɣ-pʊ se C yɔ, B12, kalɩsiyomi, mañeziyomi, fɔsɩfɔɔɖɩ, potasiyɔmɩ nɛ sɛnkɩ. 

Kɩcɛbɛyʊ taa nɛ kʊdɔmɩŋ nɩɩyɛ sɔtʊ. Pɩnaɣ 2017 pañɩna lɛ pana kʊdɔmɩŋ pee wena kɩcɛbɛyʊ taa yɔ, atala 27. Kʊdɔŋ nakʊyʊ pana kɩcɛbɛyʊ taa nɛ payaɣ-kʊ se Zika piye. Piye ɖɩnɛ ɖɩpɩzʊ ɖɩwɛ kɩcɛbɛyʊ taa pɩtalɩ fenasi loɖo kɛ abalʊ weyi kɩkpa-ɩ yɔ. Kʊdɔŋ kʊnɛ kɩɩwaɣ lɔŋ mbʊ pʊyɔɔ yɔ, mba kɩɩkpaa yɔ pawa-wɛ nɛ pɩnaɣ wayɩ patasɩ-wɛ maɣzʊ lɛ, piye nɖɩ ɖɩwɛ ɖɔɖɔ. Pɩnaɣ 2017 taa ñɩnɩya ɖaana kʊdɔmɩŋ kɩfaŋ pee 26 kɛ kɩcɛbɛyʊ taa nɛ kʊdɔmɩŋ ɩnʊ ɩpɩzʊ ɩsʊʊ calɩm fusi taa. Kʊdɔŋ kʊnɛ kɩɖɛʊ ɖɔɖɔ ɛzɩ kʊzʊʊ kʊdɔmɩŋ lɛɛŋ yɔ. 

Kʊɖɔŋ kʊnɛ kɩhaɣ Ebola, kʊdɔŋ ŋgʊ payaɣ-kʊ se VIH yɔ, hɔyɛ ñɩŋgaanzɩ kʊdɔŋ ŋgʊ kɩkɛ B yɔ. Pɩnaɣ 2020 kʊdɔŋ ŋgʊ kɩlɩwa nɛ kʊ kʊkʊʊ ɛyaa yɔ nɛ kɩ-tɛ lɛɛkʊ payaɣ se SRS-CoV-2 nɛ ŋgʊ tɩna COVID-19 pee yɔ, kʊsɔza kʊdɔmɩŋ 26 lɛɛŋ yɔɔ. Ñɩnʊ taa lɛ panaa se kɩjɛbɛyʊ wɛ ɛzɩ atɔtɔ leleŋ yɔ. Kɩcɛbɛyʊ pazʊʊ abalɩ pɩɣa tɛ kɔm alɩwaatʊ ndʊ kɛtɛma lɛɛzʊʊ yɔ. Kɩcɛbɛyʊ hɩʊ kɛna alɩwaatʊ ndʊ abalʊ nɛ halʊ pazʊʊ nɛ abalʊ pɩyʊ halʊ halɩtʊ taa kɛ kɩjɛbɛyɩŋ yɔ. 

Kɩcɛbɛyʊ ŋgʊ ɛhɩʊ mbʊ kɩ-taa ɖɔɖɔ nɛ lɩm nɛ pamaɣza pɩ-tɩŋa kɔyɔ pɩmaɣkʊna ɛzɩ mililitinaa 2 yaa 5 yɔ. Pɩpɩzʊ pɩtalɩ mililitinaa 1,5 yaa 15 ɛlɛ we ɛtʊ tʊnɛ, tɩtakɩlɩ tɔyʊʊ.  Kʊzʊu taa yaa kpaʊ taa papɩzʊ papɩ kɩcɛbɛyʊ kɛ halɩtʊ taa kpaagba yaa halɩtʊ taa ɖenɖe kɩpɩzʊ kɩwɛ yee kpɩnɛ nɖɩ ɖɩtapɩtaa se ɖɩpɩzʊ ɖɩlʊlɩ kɔyɔ.
Wonuu

Tɔm kpou ŋgʊ kɩkɛɛzʊ André Lalande lɩmazɩyɛ yɔ, ɖɩ-tɔŋ se, mbʊ payaɣ se wonuu yɔ, pɩwɛ fitii nɛ wonuu pizʊ kɩwɛɛna nɩtʊ natutozo. Kacalaɣ taa lɛ, wonuu kɛna mbʊ ɛyʊ pɩzʊ ɛmazɩ yɔ, ekizi yɔ yaa ɛñɩʊ niye pɩyɔɔ yɔ. Wonuu pɩsʊ tɔm natɩyʊ. Tɔm ndʊ tɩpɩsʊ mbʊ pɩlaba nɛ mbʊ pɩtala yɔ, mbʊ pɩlaba nɛ mbʊ pɩtala yɔ, ndʊ petisu tɩ-yɔɔ nɛ mbʊ pɛkpɛzʊ yɔ yaa ɖɔɖɔ mbʊ pasɩma nɛ mbʊ paasɩŋ yɔ. 

Nabʊlɛ taa lɛ, lɔnzɩndɛ ñɩnʊ taa lɛ, wonuu kɛna mbʊ pɩwɛɛ nɛ pɩɩlɛɛzʊ kaʊ yɔ. Pɩkɛna tɔm ndʊ tɩɩlɛɛzʊ yɔ. Pɩkɛna mbʊ pɩkɛ kɩlabɩm yɔ. Peeɖe ɖɔɖɔ lɛ, wonuu nɛ nabʊyʊ pɛkɛ kʊɖʊm. Pɩvɛyɩ takʊ tɛ maɣzɩm lakasɩ taa lɛ, nabʊyʊ yɔɔ wonuu kɛna mbʊ pɩwɛ ɛyʊ taa yaa nabʊyʊ taa maɣmaɣ nɛ pɩɩfɛyɩ lɛɛzʊ yɔ. Maɣzɩm ɖɔnɛ kpɛlɛkʊ tɛ paɣtʊ taa lɛ, pɔyɔɔdʊ wonuu tɔm kɔyɔ, paanɩ ɛnɩʊ pɩtaa se pɩtɛkɛ ɛyʊ. Wonuu ɛɛtɩyʊ kɩ-tɩ ɛlɛ nabɩyʊ tɩyʊna-kʊ. 

Platon nɛ Aristote pɛ-tɛ pɩvɛyɩ takʊ tɛ maɣzɩm lakasɩ taa lɛ, wonuu kɛŋna mbʊ pɩwɛʊ se nabʊyʊ tɩyʊna-pʊ yɔ. Pɩkɛna mbʊ ɛyʊ maɣzʊ-pʊ nɛ ɛnaɣ-pʊ yɔ. Pa-lɩmaɣzɩyɛ ɖɩnɛ, ɖɩɖɩ yebina nɛ Heidgger ñɔpɔzʊ ɛ-tɩ se yee pɩkɛ mbʊ yɔ, mbʊ ɛyʊ maɣzʊʊ pʊ-yɔɔ yɔ, ɛtɛma-pʊ sɩmna? Pʊpʊ yɔ maɣzɩm kɛ wonuu yɔɔ wɛʊ ɛzɩ kʊnʊmɩŋ yɔɔdasɩ paɣtʊ wɛʊ yɔ. Descartes ñɔyɔɔdʊʊ se wondu kɛna ɛyʊ maɣmaɣ maɣzɩm wɩlɩ-ɩ mbʊ yɔ. Kant naʊ taa lɛ, « lakayaɣ » tɛkɛna mbʊ pʊkɔŋ ɛyʊ ñʊʊ taa yem tuda nɛ ɛna-pʊ yɔ. Mbʊ pʊyɔɔ yɔ ɛyʊ ɛɛnaɣ wonuu maɣmaɣ kɛ ki-keem.
Azʊʊma lɩzɩyʊ

Azʊʊma lɩzɩyʊ fɔɔfɔɔ yaa nʊm mbʊ pasana kpɛlɩ kpɛlɩ wondʊ ndɩ ndɩ yɔ. Fɔɔfɔɔ ŋgʊ kɩ-taa nɛ kaɖazɩm. Kaɖazɩm mbʊ pɩ-taa nɛ nazɩyʊ ɖoŋ sakɩyɛ. Ɖoŋ ɩnʊ ɩlakɩna nɛ paahɩzʊ nabʊyʊ yɔɔ azʊʊma lɛ, pɩlɩʊ camɩyɛ. Azʊʊma hɩzʊʊ nɛ azʊʊma fɔɔfɔɔ kɛna mba pɩwɛna kɛzɛwa yɔ mbʊ pʊyɔɔ yɔ pɩzɩŋna nɛ ɛyʊ yaa nabʊyʊ yɔɔ azʊʊma nɛ kʊdɔmɩŋ sonzo wena acaɣ yɔ alɩʊ camɩyɛ. Azʊʊma lɩzɩyʊ fɔɔfɔɔ yɔlʊ lɩm taa yem nɛ pɩ-taa nɛ nʊm. Azʊʊma lɩzɩyʊ nʊm wɛ ndɩ ndɩ nɛ pɩ-taa kɔyɔ fɔɔfɔɔnaa mba pɔcɔtʊʊna yaa pañalʊna wondu yem yɔ ; fɔɔfɔɔnaa lɛba lɛ, ñɩɩtʊ ɖiluɖe yaa ɖakʊtanaa taa kɛ pañalɩɣʊna-wɛ. 

Nʊm lɛɛbʊ lɛ, pɔsɔʊna lɩm yaa ɛyʊ pɩzʊ ɛtaa ɛyɔɔ nɛ ɛ-sɩntaa wɛɛ ɖeu camɩyɛ. Erɔpʊ paɣtʊ taa hɔɔlaɣ 648/2004 ñɩŋga ŋga papaazɩ kɔyɔɔ ɖɔm aloma fenaɣ taa pɩnaɣ 2005 yɔ, kɔdɔŋ se pɩkɛna kɩcɛyʊ se pataaɖɩ takayaɣ hayʊ kɛ paa azʊʊma lɩzɩyʊ pata ŋgʊ lɛ kɩ-yɔɔ nɛ pama kɔɔ ndɩ ndɩ wena pakpaɣa nɛ palabɩna nʊm mbʊ yɔ. Mbʊ yekina nɛ weyi ɛkaɣ yabʊ yɔ, ɛpɩzɩ ɛlɩzɩ azʊʊma lɩzɩyʊ kɩpaŋgʊ ŋgʊ ɛsɔɔla yɔ nɛ pɩsamɩ-ɩ ɖɔɖɔ nɛ ɛtɩlɩ ɛzɩma ɛlabɩna kʊyɔ. Mbʊ yekina nɛ fɛɖʊ nɔɔyʊ pɩzɩɣ ɛpɔzɩ fɔɔfɔɔ ŋgʊ kɩ-saya se patʊʊzɩ-ɩ yaa pɛcɛlɛ-ɩ kɔ wena pakpaɣ nɛ pasaana azʊʊma lɩzʊ fɔɔfɔɔ ŋgʊ. Mbʊ pʊyɔɔ yɔ nɔɔyʊ pɩzʊ ɛtɔlɩ kʊdɔŋ  pɩlɩɩna azʊʊma lɩzɩyʊ nʊm nabʊyʊ yɔɔ. 

Pɩtasɩ ɖɔɖɔ lɛ,  tʊma sɔsɔna ndɩ ndɩ ñʊndɩna lɩza ɛzɩma pala takayɩsɩ hatʊ ndɩ ndɩ ndʊ tɩhɔŋ yaɖa yɔ yaa ndʊ tɩwɩlɩɣ camɩyɛ kɛ kɔɔ wena palabɩna azʊʊma lɩzʊ fɔɔfɔɔna yɔ nɛ paapɩzɩ pataaɖɩ patana ndɩ ndɩ yɔɔ. Pɩlɩɩna ɛzɩma ɛyaa sakɩyɛ yakɩ azʊʊma lɩzʊ fɔɔfɔɔnaa yɔ lɛ, kɔɔ anɛ aluɖa nɩna ɖama nɛ pana Fransɩ ɛjaɖɛ taa komina nɛ kɩtʊʊ-wɛ kɔɔ wena pasaɣna azʊʊma lɩzʊ nʊm mbʊ yɔ a-yɔɔ. Mbʊ yebina nɛ pɩnzɩ 1998 taa lɛ pakpakaɣ azʊʊma lɩzʊ mʊʊlʊm kɩɖamnaa 150 nɛ pazaɣna ɛzɩ fuwa kʊɖʊmaɣ yɔ ɛlɛ pɩpɩsa mʊlʊim kɩɖamnaa mɩnɩʊ kɛ pɩnzɩ 2005 taa. Pɩnzɩ 2010 taa lɛ, kɔɔ mʊlʊm 70 yaa 60 kɛ pakpakʊʊ nɛ pasaɣna fuwa kʊɖʊmaɣ. Mba payakɩ azʊʊma lɩzʊ fɔɔfɔɔnaa yɔ pɛɖɛ ɛzɩ ɛyaa miliyaɖinaa kagbanzɩ ɛ pɩnaɣ taa yɔ, nɛ kɔɔ mʊʊlʊm mbʊ pakpakɩɣ nɛ pasaɣna yɔ atalʊ ɛzɩ tɔɔnɩnaa 500 000 yɔ.
Tɔɔnaɣ yɔlʊʊ

Tɔɔnaɣ yɔlʊʊ kɛna wɛtʊ ndʊ tɔɔnasɩ nzɩ ɛyʊ tɔwaa yɔ sɩlɛɛzʊʊ yɔ. Yɔlʊʊ mbʊ pɩlɩɣna ñɩɣtʊ ɖoŋ ñɩndʊ natʊyʊ naŋgɩɣna-sɩ kpɛlɩ kpɛlɩ kɛ ɛyʊ lotu taa. Palɩzʊ tɔɔnasɩ yɔ lʊʊ tɔbʊʊ camɩyɛ kɔyɔ, pɔtɔŋ se pɩkɛna ɖɔnɛ nɖɩ ɖɩ-yɔɔ tɔɔnasɩ ndɩ ndɩ tɔɔʊ tɩŋgʊna nɛ sɩpɩsʊ ɛyʊ taa anaɣm ŋgʊ kɩcalʊ tomnaɣ kpeekpe yɔ. Tɔɔnasɩ yɔlʊʊ pʊnɛ pɩlakɩ tɔɔnaɣ yɔlʊʊ ajɔɔla taa,ajɔɔla ana a-taa nɛlɩm kabaɣ. Ɛyʊ tɛ lɛ, ɛlotu taa kɛ tɔɔnaɣ yɔ lʊʊ mbʊ pɩlakɩ pɩtɩŋga ɛlɛ tɛtɛkpɩna tɛ lɛ, pɩwɛ ndɩ. Mbʊ pʊyɔɔ yɔ, tɛtɛ kpɩna naayɛ wɛɛ lɛ, atɔkɩ atɛ lɛ ɑɖaɣnɩ hoowu a-nɔs i taa nɛ atasɩ tɔɔʊ mʊnʊnʊ. Tɔɔnaɣ yɔlʊʊ kɛna ɖɔɖɔ ɛzɩ tɔɔnasɩ keŋgelem keŋgelem naŋgʊ se pɩpɩsɩ mʊnʊnʊ camɩyɛ yɔ. 

Pʊcɔ nɛ tɔɔnaɣ keem pɩsɩ anaɣm lɛ, pɩwɛɛ se pɩtɩŋna nʊmɔʊ ŋgʊ payaɣ-kʊ tɔɔnasɩ yɔlʊʊ yɔ. Kacalaɣ tɔɔnaɣ yɔlʊʊ paɣzʊna nɔɔ taa. Peeɖe lɛ, kela yɔtʊʊ yaa kpatʊ yɔbɩ yɔbɩ tɔɔnasɩ nzɩ sɩkaɣ tibu lotiu taa yɔ. Pʊcɔ nɛ tɔɔnasɩ nzɩ sɩtalʊʊ hiluu taa lɛ, ndaɣlɩm lakɩ pɩ-tʊmɩyɛ ɖɔɖɔ. Mbʊ pʊyɔɔ yɔ, ndaatʊ ndʊ tɩtaɣ tɔɔnasɩ lɛ, pɩsɩŋna nɛ sɩtɛzɩ yɔlʊʊ camɩyɛ lotu taa. Lotu taa lɛ, naŋgɩyʊ taa nɛ pɩdʊʊ nakʊyʊ nɛ kisiduu tɔɔnasɩ taa lɛ sɩnaŋgʊʊ camɩyɛ. Lotaa hɔɔlɩŋ ndɩ ndɩ ɖʊʊ i-tɛ ajɔɔla nɛ tɔɔnaɣ yɔ lʊʊ tɛzʊ labʊ ɖeu. Kʊlɔɔʊ tɔʊ kɩ-ajɔɔla wena awɛ kɔtɩɩɩ yɔ kɛ tɔɔnasɩ taa ɖɔɖɔ. Pɩtasɩ ɖɔɖɔ lɛ, ajɔɔla naayɛ wɛ ñɩmɩŋ yaa leleŋ nɛ pɩtɩŋga pisidu nɛ tɔɔnaɣ taa anaɣmna tɩŋga lɩɩ nɛ pɩkaza asuluma wena yɔ, alɛ ñaalɩɩ. 

Tɛtɛ kpɩna tɛ lɛ, paayɔɔdʊ tɔɔnasɩ t yɔlʊʊ tɔm mbʊ pʊyɔɔ yɔ, pɩtataana-yɛ. Pɩtɛlɛ, tɩŋ nɩɩyɛ ñɛwɛna pɩtɛ lakasɩ. Tɩŋ nɩɩyɛ sʊʊ lɛɛŋ yaa ɩkpaɣ lɛɛŋ nɛ ɩñɔʊ-ɩ. Tɩŋ ɩnʊ payaɣ-ɩ se nandʊ tɔɔyaa tɩŋ. I-taa kɔyɔ kpɛŋgbɛɛsɩ. Kpɛŋgbɛka sʊʊ tɩŋ ajɔɔla tɩna taa nɛ sɩñɔʊ kaɖɩbɔnɩ nɛ sɩ paɣlʊ pɩyele tɩʊ ñawɩlʊ nɛ kɩwɩlʊ.
Agbele waa ɖama sʊnaʊ

Agbele waa tɛ ɖama sʊnaʊ kɛna wɛtʊ ndʊ abalʊ yaa halʊ lɛlʊ naɣ lɛlʊ nɛ ɛ-tɔm kɛdɩna-ɩ ɛzɩ ɛna-ɩ pcaɣ yaa pasʊʊna-ɖama yɔ. Lakasɩ sɩnɛ, sɩpaɣzʊ yɔ piteleɖi. Pɩnzɩ mɩnɩŋ XIX taa kɛ sɩlɩwa. Tuuɖe ajɛya taa lɛ, abala mba pasʊʊna ɖama nɛ halaa mba palakɩ ɖɔɖɔ mbʊyɔ, palɩza mayaɣ nakayɛ kpɛm nɛ payaɣna-wɛ. Ŋga lɛ LGBTQIA+. Ɛyaa nabayɛ wɛɛ lɛ nɔɔyʊ ɛlakɩ-ɩ liu yee pɩtɛkɛ ɛ-tɛ agbele kɔyɔ nɛ lalaa lɛ, ɛsɔɔla pɩnabʊlɛ. Pʊtɔbʊ se ɛkɛ abalʊ yaa halʊ kɔyɔ, ɛsʊʊna abala nɛ halaa yem yaa hala nɛ abala.

Ɛyaa kʊɖʊmaa ɖama sʊnaʊ pʊnɛ, pɩtɛkɛ ɛyaa tɛ ɖeke pɩwɛ nɛ pɩwɛ paa ɛyaa tɩmʊʊ ŋgʊ lɛ kɩ-taa yaa ajɛya tɩŋga taa. Pɩwɛ ɖɔɖɔ tɛtɛ kpɩna naayɛ taa ɛlɛ mbʊ pɩma-yɛ ɖooo kiɖe tɛɛ. Ɛlɛ ɛsa kuliye naayɛ taa yaa hɔɔlɩŋ nɛ alɩwaatʊ natʊyʊ taa lɛ, ɖama sʊnaʊ tɔm tʊnɛ tɩvɛyɩ nɛ pakpa nɔɔyʊ nɛ tʊ yɔ, pɔhɔŋ ɛ-naŋgbaŋʊ kɩcɛkɩ kɩcɛ. Pɩnzɩ mɩnɩŋ XXI ɖa lɩʊ lɛ, tuuɖe ajɛya naayɛ paza pamʊ tɔm tʊnɛ nesi naalɛ sɛ palakɩ nesi ɖɔkʊ takayɩ kɛ mba pasʊʊna pa-egbelenaa yɔ. 

Pɩwɛɛ mbʊ lɛ, Afrika nɛ Azii pa-taa ajɛya ɛzɩ 69 yɔ ɛɛcaɣ lakasɩ sɩnɛ paa ñɩɩɩ. Ajɛya ana a-taa pakpanabayɛ se paɖɩɣna ɖama sʊnaʊ yaa pɛkɛ pɩ-tɛ ɛyaa kɔyɔ, pɔhɔŋ pa-nɩŋgbaaŋ.Papɩzʊ paɖʊ-wɛ salaka pana pa-sɩm yaa paɖʊ-wɛ sɩm kpaagbaa. Mba pasʊʊna ɖama yɔ, pañɩna nɛ pana se pa-taa lɛ paaɖaba nabayɩ nɛ ɖoŋ nɛ pasʊna-wɛ pa-pɩcatʊ taa. Mbʊ yebina nɛ panaɣ weyi ɛna-ɩ patakaa halɩtʊ yaa abalɩtʊ yɔ, sɔndʊkpaɣ-wɛ nɛ pɔ-tɔm siŋŋŋ. Mba palakɩ pɩtɛ tʊmɩyɛ nɖɩ yɔ, kʊdɔmɩŋ ɛɛtaŋna-wɛ ɖoli nɛ pɩkɩlɩna fɩktɩyɩm taa ñɩŋ. Mbʊ pʊyɔɔ yɔ, ɛyaa seku ɖama sʊnaʊ tɩna mba mɔɔŋ nɛ pamamaɣ pɛfɛyɩ yʊŋ kɛ mba paasʊna ɖama yɔ pɔcɔlɔ. Abala mba pasʊʊna ɖama mbʊ yɔ, pɩkɩla-wɛ sʊnaʊ kɔyɔ, ɛɛpɩzʊ ɛkaɖɩ yee pɩndʊ ɛɖɔka-ɩ kɔyɔ. Pɩndʊ lɩʊ yem yem.
Cɩɖɩcɩɖɩ wɛtʊ

Cɩɖɩcɩɖɩ wɛtʊ kɛna nɔmɔŋ weyi ɩ-yɔɔ ɛyʊ tɩŋgʊna nɛ ɛɖɔɔnɩ kʊdɔmɩŋ nɛ mbʊ pɩfɛyɩ ɖeu yɔ. Cɩɖɩcɩɖɩ wɛtʊ ndʊ tɩsɩŋna ɖɔɖɔ nɛ kʊdɔmɩŋ weyi ɩfɛyɩ deu yɔ, paɖɩɣ-ɩ kaʊ. Cɩɖɩcɩɖɩ wɛtʊ pɩzʊ pɩwɛɛ hɔɔlɩŋ naatozo taa. Kacalaɣ lɛ, pɩwɛɛ se pahazɩ tasɩ nɛ habɛɛ yɔɔ cɩɖɩcɩɖɩ nɛ pamɩzɩ ɖɔɖɔ asuluma lɩzʊ fɔɔfɔɔnaa. Nabʊlɛ taa lɛ, pɩwɛɛ se pamɩzɩ kɔɔ wena akʊʊ kʊdɔmɩŋ ndɩ ndɩ sonzoo yɔ. Kpaagbaa taa lɛ, pɩkɛna kɩcɛyʊ se paa weyi ɛcɔna nɛ ɛɖaŋɩ cɩɖɩcɩɖɩ wɛtʊ ndʊ ɛcɔlɔ nɛ ɖenɖe ɛwɛɛ yɔ. 

Cɩɖɩcɩɖɩ wɛtʊ tʊnɛ tɩwayɩ lɛ, pɔyɔɔdʊ ɛyʊ wezu maɣmaɣ caɣʊ taa cɩɖɩcɩɖɩ ñɩndʊ, tɔɔnaɣ tɔɔʊ taa ñɩndʊ nɛ ɛyʊ ñʊʊ taa cɩɖɩcɩɖɩ ñɩnɖʊ ɖɔɖɔ. Wayɩ wayɩ cɩɖɩcɩɖɩ wɛtʊ tʊnɛ, tɩyɔɔdɩɣna ɛyaa kɛ tomnaɣ taa alafɩya tɔm nɛ hayɩsʊ pɔ-tɔm, tabakʊʊyaɣ nɔ̃ʊ nɛ sʊlʊm ñɔtʊ pɔkɔŋna kʊdɔmɩŋ weyi yɔ ɩ-tɔm. 
Krɛɛsɩ ɛjaɖɛ taa lɛ, cɩɖɩcɩɖɩ wɛtʊ lɩna pɛ-ɛgɔlɔmɩyɛ naɖɩyɛ cɔlɔ. Payaɣa-ɖɩ se Hygie nɛ hɩɖɛ nɖɩ ɖɩ-tɔbʊ kɛlɛ se « weyi ɛɖʊ nesi alafɩya hɔɔlʊʊ taa yɔ ». Ɛgɔlɔmɩyɛ nɖɩ ɖɩɩkɛna tɔnʊʊ taa alafɩya yɔɔ cɔnɩyʊ nɛ cɩɖɩcɩɖɩ wɛtʊ yɔɔ. Ɖɩ-caa kɛ payaɣ se Asclépios nɛ ɛlɛ kɛŋna fɛɖaa ñʊʊtʊ. Hygie kɛna mayaɣ ŋga kaɖɩkɩ kaʊ kɛ kʊdɔmɩŋ yɔ nɛ ɛgɔlɔmɩyɛ ɖɩnɛ ɖɩ-kɔɔ kɔyɔ Panacée. Ɛnɛ ɛlɛ ñawaɣna kʊdɔŋ weyi ɩmaɣna e-neu yɔɔ nɛ ɩsʊʊ yɔ nɛ ɛnʊ sɩŋnana nɛ poluki kɔɔ pee ndɩ ndɩ. Pɩtɩŋa payɩ pɩwɩlʊ se Krɛɛsɩ mba kañaŋgaɣ cɩɖɩcɩɖɩ wɛtʊ nɛ paa ɛsɩmtaa pelizaɣ lɩm se asuluma lakasɩ ɛtaawɛɛ.

Ajɛya sakɩyɛ taa kominanaa lɩza paɣtʊ ndɩ ndɩ nɛ pɔcɔŋna cɩɖɩcɩɖɩ wɛtʊ kɛ paale. Togo taa yɔ, posusuu cɩɖɩcɩɖɩ we ɛtʊ ndʊ aɖadiyona taa nɛ kɛlɛm kɛlɛmwaa taa. Pɩtasɩ ɖɔɖɔ lɛ, komina lɩza kacalaɣ mazaɣ kɛ fenaɣ taa se paa hɔɔlʊʊ ŋgɨu lɛ kɩ-taa mba ɩlɩɩ nɛ pɔñɔɔzɩ lona ndɩ ndɩ taa nɛ habɛɛ yɔɔ. Pɩtasɩ ɖɔɖɔ lɛ, papaɣzɩ hɛyʊ kɛ mba pa-ɖɩsɩ taa nɛ pa-ɖɩsɩ cɔlɔ kpɛɛ cɩɖɩcɩɖɩ wɛtʊ kɩla wɛʊ yɔ.
Ɛsɩtɛɣlɩm

Ɛsɩtɛɣlɩm kɛna lɩm mbʊ pɩlɩɣna ɛsɩyɛ piye taa yɔ. Ɛsɩtɛɣlɩm taa wɛ ɖɔm tɩyɛ nɛ wezuu ajɔɔla wena awɛ ɛsɛ taa yɔ, ana atɔʊna leleminaŋ ŋga. Wiliu taa kɛ ɛsɩtɛɣlɩm lɩʊ nɛ nakpaazasɩ yɔɔ kɛ pikpeŋ. Pana ɛyʊ ɛsɩnda nɛ ɛsɩtɛɣlɩm kɔyɔ, pɔtɔŋ se ewuu. Ɛsɩtɛɣlɩm ɛɛlɩʊ yem. Alɩwaatʊ ndʊ ɛyʊ ñaŋ kpakpaya yaa sɔɔndʊ kpaɣ-ɩ lɛ, pɩpɩzʊʊ pɩlɩɩ. Pɩtasɩ ɖɔɖɔ lɛ, ɛyʊ ɛsɛtɩɣ kaabʊ kɔyɔ kɩ-tɛ helimaɣ nakayɩ wɛɛ nɛ kɛwɛ ɖoŋ ɛzɩ kpɛlɩ kpɛlɩ ñɩɣtʊ sɔŋ yɔ nɛ ɩlakɩ ɖɔɖɔ nɛ ɛsɩtɛɣlɩm lɩɩ. Yee pɩkɩla eyʊ wɩzʊʊ, ɛyʊ taa ɛvɛyɩ lɛlɛŋ, yaa nabʊyʊ laba-ɩ nɛ ɛ-yɔɔ wɩɣʊ kɔyɔ, ɛsɩtɛɣlɩm ɛɛlaɣzʊ lɩʊ. Pɩtɛ lɛ, ɛyʊ taa ɛkɩla leleŋ, woŋga ɛkɩla-ɩ yaa nabʊyʊ yem, ɛ-ɛsɩtɛɣlɩm pɩzʊʊ pɩlɩɩ ɖɔɖɔ.  

Sɔŋzɩ nasɩyɛ taa lɛ, ɛyaa nabayɩ wɛɛ nɛ pɩsɩma wiu camɩyɛ nɛ sɩm ɛlaba ɖoɩ kɔyɔ, mba patɩŋ nɛ powolo pewi-i. Ɛsɩtɛɣlɩm taa nɛ lɩm nɛ lɩm mbʊ pɩ-taa nɛ klɔɖɩ nɛ sodiyɔm tomnasi. Tomnasɩ sɩnɛ sɩhaɣna ɛsɩtɛɣlɩm kɛ lelemɩnaɣ ŋga kɛkɛ ɖɔm yɔ. Pɩtasɩ ɖɔɖɔ lɛ, nazɩyʊ sɩɣlɩyʊ, nʊmnaa, pɩdʊʊ, yaɖɛ taa kʊlʊm nɛ kɔɔ ndɩ ndɩ pisida ɛsɩtɛɣlɩm taa. Pɩnaɣ 1981 ñɩnɩya ñɩna nɛ pana se mbʊ pɩwɛ ɛsɩtɛɣlɩm taa pɩwɛ ndɩ ndɩ pɩlɩɩna wɩlɩʊ ŋgʊ ɛyʊ wiu yɔ. Ɛsɩtɛɣlɩm mbʊ pɩlɩʊ alɩwaatʊ ndʊ ɛyʊ taa wɩɣʊ yɔ, pɩ-taa nɛ yaɖɛ taa kʊlʊm pɩkɩlɩ mbʊ pɩlɩʊ alɩwaatʊ ndʊ pɩkɛna nabɩyʊ labɩna pʊndʊ ɖoli yem ñɩɩɩ yɔ.

Ɛsɩtɛɣlɩm wɛ ɖeu mbʊ pʊyɔɔ yɔ pɩhaɣ ɔkɩsɩzɛɛnɩ nɛ pɩñalʊ ɛsɛ hutu nɛ ɛsɛ pee asuluma. Wiliu lʊkɩna ɖɔɖɔ ɛyʊ ñʊʊ taa yaa ɛ-maɣzɩm taa wɩzasɩ kʊɖomɩŋ weyi ɩpɩzʊ ɩha ɛsɛ ñɩŋgɩyɛ yɔ. Wiliu kɛna ɖɔɖɔ nɔmɔʊ ŋgʊ ɛyʊ tɩŋgʊna nɛ ɛwɩlɩ ndʊ tɩɩsaŋgɩ-ɩ yɔɔdʊ yɔ. Ɛzɩ pɩɣa ɛjam yɔ, akpadayʊ yaa ɖɔɖɔ alɩwaatʊ ndʊ pɩkɩla ɛyʊ ɖɩɩzʊ yaa wɩzʊ yɔ. Pɩnzɩ 45 wayɩ pɩwɛ ɛyʊ kaɖɛ se ewii nɛ ɛsɩtɛɣlɩm lɩɩ ɛzɩ pɩdɩɩ yɔ mbʊ pʊyɔɔ yɔ, ɛ-ɛsɛ hutu ajɔɔla hʊwa nɛ aatasʊ tisu kɛ ɛsɩtɛɣlɩm camɩyɛ. Pɩtɛ wɛtʊ ndʊ tɩkɩla wɛʊ halʊ tɛ.
Ɖɔnɛ

Ajɔɔla tʊmɩyɛ kpɛlɛkʊʊ taa lɛ, ɖɔnɛ yaa ɖɔmtʊ kɛna ɖoŋ weyi mbʊ pifezu yɔ pɩwɛna se pɩkʊyɩna cɩnɛ nɛ pɩtalɩ peeɖaɣ yɔ. Ɛlɛ ɖenɖe ɛyʊ yaa kpɩnɛ woki yɔ, lona ana a-taa wɛ kaɖɛ. Paa pɩɩkɛ tataa, ɛsɔtaa yaa lɩm tɛɛ kɔyɔ. Ɖɔnɛ wɛ ndɩ ndɩ. Tɛkpɛ kpɩna naayɛ ɖɔŋna naŋgbanzɩ naanza lɛɛna wɛɛna naalɛ. Naayɛ wɛna keŋ nɛ lɛɛna ñɛwɛɛna lɩm kɩyanaʊ yaa pɛbɛtʊ. 

Tɛtɛ wondu natʊyʊ ñɛfɛyɩna nabʊyʊ nɛ awɛ yem muzu muzu nɛ a-taa kɛlɛ ɖoma. Pɩsa nɛ ɖɔnɛ wɛɛ lɛ, hola, mɔɔ nɛ hola wondu ɖɩlɩyɛ pɛkpɛndʊʊna nɛ ɖɔmtʊ la. Tɛtɛ wondu natʊyʊ ñɛwɛna pɔɔyɩŋ kɛ a-yɔɔ nɛ pɩsa nɛ aɖɔ lɛ, alɩzʊ hɩlɩŋ nɩɩyɛ nɛ atʊʊna. Ɛyʊ ɖeke wɛna lɔŋ se elu naŋgbangaɣ yaa ɛla kalakalasɩ cɛɛcɛɛ nɛ ɛɖɔmna alɩwaatʊi ndʊ pɩcama-ɩ yɔ. Ɛcandʊ ndʊ tɩ-taa kɛlɛ kʊdɔmɩoŋ weyi ɩkpaɣ ɛyaa nɛ pɔ-hɔɔlɩŋ sɩkɩ yaa kɛkpɛdɛsaɣ laba-ɩ nɛ ɛ-nɩŋgbaŋgaɣ yaa ɛ-naŋgbanzɩ pɛlɩ yɔ.